Таҳорат: Таяммум (1)\nBy Шайх Саидаҳмад Нуриддин on 09/22/2019 ТАҲОРАТ ФИҚҲ\nБиринчидан: таяммум нима?\nТаяммум луғатда бирор нарсани қасд қилмоқ маъносини англатади. Луғатшунос олим Азҳарий айтади: «Араблар луғатида таяммум бирон нарсани қасд қилиш маъносини англатади».\nАллоҳ таоло айтади: «Эҳсон қилиш учун сифатсиз ва паст нарсани қасд қилмангиз. Ҳолбуки, (шундай нарса ўзингизга берилса) уни (ноилождан айбига) кўз юмибгина олурсиз! (Ўзингизга раво кўрмаган нарсани Аллоҳга раво кўрасизми?!)» (Бақара, 267). Мазкур оятдаги «таяммаму» сўзидан шу сўзнинг луғавий маъноси бўлмиш «қасд қилиш» назарда тутилган.\nШариатда таяммум сўзидан намоз ва шу каби ибодатларни адо этишга яроқли бўлиш мақсадида пок тупроқни қасд қилиб, яъни унга икки қўлни уриб, сўнг уни юз ва икки қўлга суртиш тушунилади.\nИккинчидан: таяммум қилиш жоизлиги\nШавконий раҳимаҳуллоҳ айтади: «Шуни билингки, таяммумнинг жоизлиги Қуръон, суннат ва ижмо билан исботланган».\nАллоҳ таоло Қуръонда бундай дейди: «Сув топа олмасангиз покиза тупроқ билан таяммум қилингиз ва ундан (яъни қўлларингизга ёпишган ғубор билан) юзларингиз ва қўлларингизни силангиз» (Моида, 6).\nТаяммум жоизлигига далолат қилувчи ҳадислар кўп бўлиб, уларни шарҳ асносида келтириб ўтамиз.\nМаълум сабабларга кўра таҳорат ва ғусл ўрнига таяммум қилиш жоизлигига Ислом уламолари ижмо қилишган. Мазкур сабаблар келгусида баён этилади, иншааллоҳ.\nТаяммумнинг йўлга қўйилиши\nОйша разияллоҳу анҳодан ривоят қилинади: «Расулуллоҳ саллаллоҳу алайҳи ва саллам билан сафарга чиқдик. Байдо деган жойга борганимизда (бўйнимга тақиб олган) маржоним узилиб тушди. Пайғамбар саллаллоҳу алайҳи ва саллам уни излаш учун тўхтадилар, у зотга қўшилиб одамлар ҳам тўхташди. Одамлар тўхтаган жойда ҳам, уларнинг ўзларида ҳам сув йўқ эди. Одамлар Абу Бакрнинг олдига келишиб: «Ойшанинг қилган ишига қарамайсизми?!» дейишди. Пайғамбар саллаллоҳу алайҳи ва саллам сонимга бошларини қўйиб ухлаб ётганларида Абу Бакр олдимга келди. Мени койиди, деганича деди. (Дашном берар экан) қўли билан биқинимга ниқтар эди. Мен бўлсам Пайғамбар саллаллоҳу алайҳи ва саллам сонимга бош қўйиб ётганлари учун жойимдан қимирлай олмас эдим. Расулуллоҳ саллаллоҳу алайҳи ва саллам ухлаб тонг оттирганларида сув йўқ эди. Шунда Аллоҳ таоло таяммум оятини нозил қилди. Усайд ибн Хузайр деди: «Эй Абу Бакр оиласи, бу сизларнинг биринчи баракангиз эмас!» Мен минган туяни жойидан қўзғатган эдик, маржонни унинг остидан топдик».\nУчинчидан: таяммум Ислом умматига хос хусусиятдир\nЖобир разияллоҳу анҳудан ривоят қилинган ҳадисда Расулуллоҳ саллаллоҳу алайҳи ва саллам айтадилар: «Менга илгари ҳеч бир пайғамбарга берилмаган бешта хусусият берилди: менга бир ойлик масофадан душман қалбига тушадиган қўрқув билан ёрдам берилди. Ер юзи мен учун намозгоҳ ва покловчи қилинди. Умматимдан ҳар қандай киши намоз (вожиб бўлган ва) вақти кирган бўлса дуч келган ерда намоз ўқийвериши жоиз қилинди. Менга ўлжалар ҳалол қилинди, ҳолбуки, мендан илгари ҳеч кимга ҳалол қилинмаган эди. Менга шафоат берилди. Мендан олдинги пайғамбарлар фақат ўз қавмига пайғамбар қилиб юборилар, мен эса бутун инсониятга пайғамбар қилиб юборилдим».\nТўртинчидан: қачон таяммум қилиш жоиз бўлади?\nИнсон шаҳрида ёки сафарда бўладими, таҳоратсиз ёки жунуб бўладими, сув топилмаса таяммум қилиши жоиздир. Ҳузайфа разияллоҳу анҳудан ривоят қилинган ҳадисда Пайғамбар саллаллоҳу алайҳи ва саллам айтадилар: «Уч нарса билан одамлардан (яъни бошқа умматлардан) афзал қилиндик: …бизларга ер юзи намозгоҳ ва тупроғи эса сув топилмаганда покловчи қилинди».\nИмрон ибн Ҳусойн разияллоҳу анҳудан ривоят қилинади: «Расулуллоҳ саллаллоҳу алайҳи ва саллам билан бирга сафарда эдик. У зот одамларга намоз ўқиб бердилар.(Намоз ўқиб бўлиб) қарасалар бир киши одамларга қўшилмай бир четда турибди. Унга қараб: «Нега (одамлар билан) намоз ўқимадинг?» дедилар. «Жунуб бўлиб қолувдим, (ғусл қилиш учун) сув тополмадим», деди ҳалиги киши. Пайғамбар саллаллоҳу алайҳи ва саллам айтдилар: «Тупроқ билан таяммум қил, у сенга (сувнинг ўрнига) кифоя қилади».\nИнсон касал ёки жароҳатли бўлса\nКасал ёки баданида жароҳати бор киши таҳорат олса ёки ғусл қилса машаққат чекишидан, касали зиёда бўлишидан ёки жароҳатининг тузалиши кечикишидан қўрқса таяммум қилиши жоиздир. Аллоҳ таоло айтади: «Агар касал ёки сафарда бўлсангиз ёки бирингиз ҳожатга бориб ёзилсангиз ёки аёлларга жинсий яқинлик қилсангиз-у, (таҳорат ёки ғусл қилиш учун) сув топмасангиз, у ҳолда пок тупроқ билан таяммум қилингиз» (Моида, 6).\nЖобир разияллоҳу анҳудан ривоят қилинади: «Сафарда эдик. Бизлардан бир кишининг бошига тош тегиб бошини жароҳатлади. Сўнг у эҳтилом бўлиб қолди. (Сув билан ғусл қилса жароҳатига зарар етишидан қўрқиб) ҳамроҳларидан: «Таяммум қилишимга рухсат борми, нима дейсизлар?», деб сўради. Улар: «Модомики сув бор экан таяммум қилишингга рухсат йўқ деб биламиз», дейишди. У ғусл қилди ва (жароҳати оғирлашиб) вафот этди. Бизлар Расулуллоҳ саллаллоҳу алайҳи ва салламнинг олдиларига келганимизда у зот бундан хабар топдилар. «Ўлибкетгўрлар, уни ўлдирибдилар (яъни нотўғри фатво бериб ўлимига сабаб бўлибдилар)! Билмас эканлар, сўрасалар бўлмайдими?! Зеро, билмасликнинг давоси сўрашдир. Унга таяммум қилиши етарли эди».\nСувни иситиш имкони бўлмаса\nАгар сув жуда совуқ бўлиб, уни иситиш имкони бўлмаса, бундай сувни ишлатиш сабабли баданига зарар етишидан қўрқса, таяммум қилиш жоиз бўлади. Аллоҳ таоло айтади: «Имконингиз борича Аллоҳдан тақво қилингиз (яъни буюрганини қилиб, қайтарганидан тийилингиз)» (Тағобун, 16). Расулуллоҳ саллаллоҳу алайҳи ва саллам айтадилар: «Агар сизларни бирон ишга буюрсам, уни кучингиз етгунча бажарингиз».\nАмр ибн Ос разияллоҳу анҳу «Зот ас-салосил» ғазотида юз берган бир воқеани ҳикоя қилиб бундай дейди: «Қаҳратон совуқли бир кечада эҳтилом бўлиб қолдим. Ғусл қилсам ҳалок бўлишдан қўрқдим. Шунинг учун таяммум қилиб ҳамроҳларимга бомдод намозини ўқиб бердим. Расулуллоҳ саллаллоҳу алайҳи ва салламнинг олдиларига қайтгач, ҳамроҳларим бўлган воқеани у зотга айтиб бердилар. Шунда Пайғамбар саллаллоҳу алайҳи ва саллам: «Эй Амр, жунуб ҳолингда ҳамроҳларингга намоз ўқиб бердингми?» дедилар. Мен: «Аллоҳ таолонинг «Ўзларингизни ўлдирмангиз. Албатта, Аллоҳ сизларга раҳмлидир» деган сўзини эсладим ва таяммум қилиб намоз ўқидим», дедим. Расулуллоҳ саллаллоҳу алайҳи ва саллам кулдилар ва бирон нарса демадилар».\nИбн Ҳазм раҳимаҳуллоҳ айтади: «Бир кишига сув яқин бўлса-ю, лекин сафар анжомлари йўқолиши ёки ҳамроҳларидан ажралиб қолишдан қўрқса ёки золим душман, ёнғин ёки у томонга бориш машаққат туғдирадиган бирон хавф-хатар уни сувдан тўсиб қўйса, (мазкур ҳолатларнинг барчасида) унинг фарзи таяммумдир. Аллоҳ таолонинг «(таҳорат ёки ғусл қилиш учун) сув топмасангиз, у ҳолда пок тупроқ билан таяммум қилингиз» (Моида, 6) деган сўзи шунга ҳужжат бўлади. Инсон юқорида зикр қилинган ҳолатларда ишлатишга қодир бўладиган сувни топмаган ҳисобланади».\nИбн Қудома раҳимаҳуллоҳ айтади: «Агар сув фосиқлар йиғиладиган жойда бўлса, аёл киши у ерга борса фосиқлар унга тажовуз қилишидан қўрқса, бундай аёл сув топмаган ҳукмида бўлади».\nЯна айтади: «Бир киши ҳаракат қилишга қодир бўлмайдиган даражада касал бўлса ва унга сув узатадиган киши топмаса, сув топмаган киши ҳукмидадир».\n Бухорий (335), Муслим (521), Насоий (1/209) ривояти.\n Муслим (522), Аҳмад (5/383), Ибн Хузайма (264) ривояти.\n Бухорий (7288), Муслим (1337) ривояти.\n Саҳиҳ. Абу Довуд (334), Аҳмад (4/203) ривояти. Шунга ўхшаш ҳадисни Ибн Ҳиббон (1315) ва Абу Довуд (335) ҳам ривоят қилишган. Ҳофиз Ибн Ҳажар ҳадис санадини «қавий» (ҳасан) деган.\nAvvalgi maqolaАбу Бакр розияллоҳу анҳу: Ямома уруши қаҳрамонлари ва шаҳидлари (3)\nKeyingi maqola Абу Бакр розияллоҳу анҳу: Мужжоанинг ҳийласи, Холид билан Сиддиқ ўртасидаги ёзишмалар


hidoyat.uz – “Мовароуннаҳр” нашриётининг сайти - ТЎЛИБ-ТОШИБ ОҚСИН ДАРЁЛАР\nТЎЛИБ-ТОШИБ ОҚСИН ДАРЁЛАР\nЕр ости бойликлари, сув, ўсимлик ва ҳайвонот дунёси ҳамда бошқа табиий захиралар умумиллий бойликдир, улардан оқилона фойдаланиш зарур ва улар давлат муҳофазасидадир.\nЎзбекистон Республикаси Конституцияси, 55-модда.\nАллома бобомиз Хоразмий: "Билингки, дарёнинг кўзлари ёшланса, унинг бошига ғам, кулфат тушган бўлади. Одамлар, дарёдан меҳрингизни дариғ тутманг!" деганлар.\nДарё – оби ҳаёт, ош-нон, боғу роғ, лекин буни доимо ҳам ёдда тутмай, сувни исроф қиламиз. Сувларнинг ифлосланишига эътиборсиз бўламиз. Бу ҳол ўзимизнинг, наслимизнинг соғлигига зарар келтиришини ўйламаймиз. Ҳолбуки, дунёдаги мавжуд сувнинг атиги икки фоизи ичимлик суви, унинг ҳам 1,6 фоизи асрий музликлар бағрида, дунё аҳолиси бор-йўғи 0,25 фоизидан ичимлик сифатида фойдаланиб келмоқда. Ер юзи аҳолисининг учдан бир қисми бу бебаҳо неъматга зор.\nДарёларни кўллар, ботқоқлар, тўқайзорлар қўллаб туради. Улардан сизиб чиққан жилғалардан дарёнинг суви, шиддати ортади. Аммо XX асрнинг 50-йилларидан бошлаб "Ботқоқликларни қуритиб, бўстонга айлантирамиз!" шиори билан олиб борилган ишлар табиат ва жамиятга катта зарар келтирди.\nБиз Чироқчи туманидаги Чиял хўжалигига туташ дашт ҳудудида яшаганмиз. Меҳнаткаш одамлар бу ерда минг йиллаб яйлов ҳавосидан лаззат олиб, тоза муҳитда қўй-эчкисини боқиб, ризқ-рўз топиб юрган. Баҳорда яйлов, қирлар қизғалдоқзорга айланиб, гўзаллигини кўз-кўз қиларди. Қашқадарё салобату кўрк билан оқарди. Қишлоқдан ярим чақирим нарида ботқоқзор, охири кўринмас қамишзорлар сирли оламдай эди. Турли-туман қушларнинг сайраши, чигирткаларнинг безовта чириллаши, қурбақаларнинг вақиллаши одамнинг диққатини тортиб, сергаклантирарди. Ундан берироқда тустовуқ, ўрдаклар, ғозлар товланиб, мафтункор юришарди. Ўзга оламга тушиб қолгандай, анграйиб, ярим ҳадик, ярим қувонч билан томоша қилардик. Момоларимиз: "Дарё бўйига борманглар! Ништари найзадек отилувчи жайра, бўри, чиябўри ҳам бор", деб кўп айтишарди. Ота-оналаримиз дарёда чўмилишга фақат ёз ойлари рухсат беришарди. Биз дарёга бориш учун атрофни зийрак кузата-кузата қамишзордан тўқайга ўтардик. Тўқайдаги кўм-кўк, яшил-қўнғир ўт-ўланлар, қиёқзорлардан кейин сарғиш-жигаррангли қумлоқ бошланарди. Шу қумлоқ бағрида туянинг кўзи мисол бебаҳо булоқлар милтиллаб турарди. Чўллаб қолган туядек узала тушиб, лаззатбахш булоқ сувидан симирардик. Ундан ўн беш-йигирма қадам ўтсанг, азим ва навқирон Қашқадарёга дуч келардинг. Дарё дарё-да! Ҳар қандай шошқалоқни ҳам, ичи тангни ҳам бир лаҳза тўхтатиб, мулоҳаза қилишга мажбур этади. Яхшилаб разм солиб, қаери саёз, қаери чуқурлигини билиш керак. Дарёга тушишнинг ҳам қоидаси бор! Азим дарёнинг азимлиги шунда: ҳар қандай эсипастнинг ҳам эсини киргизиб қўйгай! Баҳорда дарё суви паҳлавоннинг юрагига ҳам ваҳима солгудай тўлиб-тошиб, шиддатли оқарди. Ҳозир эса, мункиллаб қолган чолдай ҳорғин...\nЎтган асрнинг 50-йилларида кўп қатори қишлоғимиз одамлари Қашқадарё лабига – тўқайга кўчирилди. Тўқайлар ўзлаштирилиб, пахта экиш бошланди. Секин-аста ботқоқлик ҳам, қамишзор ҳам, тўқай ҳам йўқолди, булоқлар ҳам қуриди. Ҳозир то дарёга еткунингизча бирор тиккайган гиёҳ оёғингизга илашмайди. На дарранда, на паррандани учратмайсиз.\nМинг шукр, мустақиллик туфайли юртимизда табиий муҳитни қайта тиклашга эътибор кучайди. Ўтган 2012 йилнинг ўзида табиатни асраб-авайлашга қаратилган саккизта қонун қабул қилинди. Бу масала давлат сиёсати даражасига кўтарилди. Шу Ватан фарзандиман, деган ҳар киши бир тупдан дарахт экса, боғу роғларимиз яна кўпаяди, табиий муҳит яхшиланади. Агар ҳар биримиз кунига бир литрдан сувни тежасак, ўттиз минг тоннадан ортиқ сув исроф бўлмайди. Бунча сув билан камида минг гектар ерни суғориш, ҳосил олиш мумкин.


Ходим ишга тикланди - Zamin.uz\n17:35 / 06.10.2020\nФуқаро А.Шаймановни Республика инкасация давлат унитар корхонаси Навоий вилоят бошқармаси Навоий шаҳар инкассация хизматига нисбатан судда даъво қўзғади. Даъвода иш берувчи уни ноқонуний равишда ишдан бўшатгани айтилиб, лавозимига тиклаш ва мажбурий бекор юрган кунлари учун пул ундириш кўрсатилган эди.\nСуд мазкур ҳолатда А.Шаймановнинг ҳуқуқи бузилганлигини аниқлаб, 19.08.2020 йилда унинг фойдасига ишга тиклаш ва мажбурий бекор юрган кунлари учун 4 млн. 461 минг сўм ундириш ҳақидаги ижро ҳужжатини қабул қилди.\nЎз навбатида бу ҳужжат Бюронинг Навоий шаҳар бўлими иш юритувига 27.08.2020 йилда келиб тушди ва давлат ижрочиси зудлик билан ижро ҳаракатларини бошлаб юборди.\nИжро ҳаракатларини олиб боришда иш берувчи билан кўпгина тортишувлар ҳам бўлди. Аммо суд қарори муҳокама қилинмайди балки ижроси сўзсиз ижро этилади.\nКўрилган чоралар натижасида А.Шайманов Навоий шаҳар инкассация хизматига ўзининг эски инкассатор лавозимига ишга тикланди ва мажбурий бекор юрган кунлари учун 4 млн. 461 минг сўм ундириб берилди. “Замин” янгиликларини “Facebook”да кузатиб боринг\nЎзбекистонда биринчи косметика заводи ишга тушди\n5-05-2017, 14:16, Жамият


Эҳтиёжманд оилаларга субсидия бериш учун давлат бюджетидан 95,2 млн. доллар ажратилади — Review.uz\nПаст даромадли, уй-жой шароитини яхшилашга муҳтож оилаларга 15 фоизлик дастлабки бадалнинг 10 фоизи субсидия сифатида тўлаб берилади.\n3 март куни Президент раислигида бўлиб ўтган видеоселектор йиғилишида фуқароларга якка тартибда уй қуриш ва реконструкция қилиш учун ҳам кредит ажратилиши белгиланди.\nБундай кредитлар 20 йилга ажратилади, эҳтиёжманд аҳоли учун фоизнинг бир қисми субсидия сифатида тўлаб берилади. Молия вазирлигига ушбу йўналиш учун 1,5 триллион сўм ресурс ажратиш, вилоят ҳокимларига қайси туманда қанча оилага кўмак бериш масаласини ҳал этиш вазифаси қўйилди.\nУй-жойлар қурилиши учун давлат томонидан ҳам аҳолига, ҳам қурувчиларга катта имтиёзлар берилмоқда. Жумладан, жорий йилда ипотека кредити бўйича 6 ойлик имтиёзли давр киритилади. Шаҳарларда дастлабки бадал миқдори 20 фоиздан 15 фоизга туширилади.\nПаст даромадли, уй-жой шароитини яхшилашга муҳтож оилаларга 15 фоизлик дастлабки бадалнинг 10 фоизи субсидия сифатида тўлаб берилади. Яъни, аҳоли уй олиш учун дастлабки бадалнинг 5 фоизини тўлайди, холос.\nКредит олган аҳоли учун фоиз тўловларининг Тошкент шаҳрида 12 фоизи, бошқа ҳудудларда 10 фоизидан юқори қисмига субсидия берилади.\nШунингдек, қурувчи ташкилотларга пандемия даврида берилган имтиёзлар жорий йил якунигача узайтирилиши маълум қилинди. Жумладан, Тадбиркорларни қўллаб-қувватлаш жамғармаси томонидан қурувчи ташкилотларга уй-жой қуриш учун жалб қилган кредитлар бўйича 20 миллиард сўмгача кафиллик ҳамда Марказий банк асосий ставкасидан ошган қисмига компенсация берилади.\nЙиғилишда оғир турмуш шароитидаги оилаларни ижтимоий ижара асосида уй билан таъминлаш масалаларига ҳам тўхталиб ўтилди. Бунинг учун ҳудудларга мингта квартира сотиб олиш учун маблағ ажратилиши қайд этилди.\nЛекин, шу билан чекланиб қолмай, ижтимоий ижарани кенгайтириш зарурлиги таъкидланди. Мисол учун, хусусий уйлар ижара ҳақининг бир қисмига субсидия бериш ёки фойданилмаётган ётоқхоналарни таъмирлаб, ижтимоий ижарага ажратиш мумкин.\nМутасаддиларга бу борадаги тартибни ишлаб чиқиш ва энг муҳтож оилалар руйхатини шакллантириш бўйича топшириқ берилди.\n– Энг муҳим масала, берилаётган имтиёзларни ҳалол-пок қўллаш бўйича адолатли тизим яратиш, бу борада одамларимизнинг хабардорлигини ошириш зарур, – деди Президент.\nШу мақсадда маҳаллий кенгаш депутатлари, жамоат фаоллари иштирокида “халқпарвар комиссия” ташкил этиш таклифи билдирилди. Улар қурувчига ернинг адолатли ажратилиши, имтиёзга мос эҳтиёжманд оилалар рўйхатининг шаклланиши ва қурилишлар сифати устидан жамоатчилик назоратини ўрнатади. Янги тизим асосида, соҳада яратилаётган имкониятлар маҳаллаларда кенг аҳолига етказилади.\nМолия вазирлигига 1 июнга қадар субсидия тўланадиган фуқароларни ижтимоий мезонлар асосида танлаш ва субсидия тўлаш жараёнларини автоматлаштириш вазифаси юклатилди. Ахборот технологиялари ва коммуникацияларини ривожлантириш вазирлигига 1 майгача кредит бериш ва субсидия олиш тартиблари, уй-жойлар ҳамда қурувчилар ҳақидаги маълумотларни қамраб олувчи ипотека веб-порталини ишга тушириш бўйича топшириқ берилди.\nЯнги тартиб бўйича ипотека кредитлари асосида қуриладиган уйларнинг сони оширилди\nНоябрь ойида Ўзбекистон истеъмол секторида инфляция 1,2% ни ташкил этди\nЎзбекистонликларга «Умра» сафарини адо этишга рухсат берилиши кутилмоқда


07:48 / 04.02.2017\nКолумбия ҳуқуқ-тартибот муассасалари томонидан Кали шаҳрида камида 30 та қотилликни содир этишда гумон қилиниб 17 ёшли ўсмир қўлга олинди.\n"Болакай Боб лақабли ўсмир 30 га яқин қотиллик, жумладан кузатув камераларига тушган шаҳарнинг жанубидаги савдо марказидаги иккита қотилликни содир этган", деб Кали полицияси қўмондони Уго Касаснинг сўзларини келтириб ўтди Blu радиоси.\nЎсмир қотилликларни бир неча йил давомида содир этиб келган. Тергов маълумотларига кўра, у дастлаб Кали жиноий тўдаларидан бирининг аъзоси бўлган, сўнгра ўзининг гуруҳини ташкил қилган. У ўз қабиҳликларини 12 ёшидан бошлаб содир эта бошлаган.\nСодир этилган жиноятларнинг оғирлигига қарамасдан, қотил умрбод қамоқ жазоси ўрнига минимал кўринишдаги жазо билан қутулиб қолиши мумкин. Чунки Колумбия қонунларига кўра, балоғатга етмаган жиноятчилар учун кўзда тутилган максимал жазо 8 йиллик қамоқ жазосидан иборат.\nўсмир Колумбия қотиллик


21:41 09.01.2017 (Янгиланган 21:44 09.01.2017) Ҳавола олиш\nТюменда музли йўл устида икки автомобил пойга уюштириб бири аварияга учради. Бўлиб ўтган воқеа автомобиллардан бирига ўрнатилган видеорегистраторга ёзиб борилади.\nТОШКЕНТ, 9 янв — Sputnik. Россиянинг Тюмен шаҳрида музли йўлда уюштирилган автопойга ҳалокат билан якунланди, РИА Новости Tyumen Times хабарига асосан.\nУшбу йилнинг 7 январида Тюменда Audi ва Range Rover автомобиллар пойга уюштиришади. Ҳаво ҳарорати минус 30, йўл усти муз билан қоплангани ҳам уларни тўхтата олмайди. Устига устак пойга шаҳар ичида уюштирилади.\nПойгада Range Rover тезлигини 165 км/соатдан ошириб Audiдан ўзиб кетади, лекин шундан кейин бошқарувини йўқотади. Range Rover катта тезликда йўл четига чиқиб кетиб тунги ёритиш чироқлари ўрнатилган симёғочга бориб урилади. Оқибатда йўлтанламаснинг 37 ёшли ҳайдовчиси ва унинг 35 ёшли рафиқаси қурбон бўлади.\nХабарда айтилишига кўра, уларнинг уч нафар фарзандлари энди ота-онасиз қолган.


Бош саҳифа Ўзбек насри онлайн антологияси Анвар Обиджон (1947-2020)\nРубрика: Анвар Обиджон (1947-2020)\n1964 йилда ўрта мактабни тугатгач, Самарқанд молия техникумида, 1969-1971 йилларда жамоа хўжалигида ҳисобчи, клуб мудири, туман газетаси, вилоят радиосида турли вазифаларни бажарди, Тошкент Давлат университетининг журналистика факултетини сиртдан тамомлади.\n1981 йилдан бошлаб у Тошкентга кўчиб келиб, «Ёш гвардия» нашриётида, «Ёш куч», «Муштум» журналларида ишлади. «Чўлпон» нашриётида бош муҳаррир бўлиб ишлаган.\nАнвар Обиджон болалар адабиётига дастлаб «Она Ер», «Баҳромнинг ҳикоялари» тўпламлари орқали шоир сифатида кириб келди ва мавжуд ижодий анъаналардан фойдаланган ҳолда ўзига хос йўл танлади.«Булбулнинг чўпчаклари», «Ғалати мактублар», «Кумуш уй», «Гурунгдаги гаплар», «Ажойибхона», «Ўзимизнинг ансамбл», «Игналарим чиройли», «Менинг коллекциям», «Ширин сўйлар жажживойлар», «Каламушлар кемаси», «Сиз эшитмаган қўшиқлар», «Далалардан болаларга», «Осмондан тушган созанда» туркум шеърлари фикримизга далилдир.Унинг «Она ер» (1974), «Масхарабоз бола» (1980), «Оловжон ва унинг дўстлари» (1983), «Баҳромнинг ҳикоялари» (1984), «Эй, ёруғ дунё» (1983), «Кетмагил» (1985), «Безгакшамол» (1985), «Жуда қизиқ воқеа» (1987), «Олтин юракли автобола» (1988), «Даҳшатли Мешполвон» (1990) каби шеърий, насрий китоблари чоп этилди.\nУ«Ўзбекистон халқ шоири» унвонига сазовор бўлган (1998).\nАнвар Обиджон. Мўттивоймисан, Миттивоймисан? (қисса)\nЧоп этилган 05.07.2019 29.06.2019 МуаллифZiyouz.uz\nБолалар ва ўсмирларнинг аксарияти табиатан шўх, ўжар, шу билан бирга, ўта қизиқувчан, беҳад таъсирчандир. Улардаги бу хусусиятларнинг яхши томонга шаклланишида тарбиядан ташқари, муҳитнинг аҳамияти ҳам беқиёс. Бола эл-юртнинг қувончу ташвишлари асосан нималарда намоён бўлишини, оддий кишилар турмушининг лаззатли кечишида одмилик, давоми…\nАнвар Обиджон. Оддий айрилиқ ҳақида эртак (қисса)\nАдирга туташ қишлоқчадаги орти деразасиз уйлар бадантарбияга сафланган бўйи паст-баланд ўқувчилардек, йўлнинг икки четида зич тизилиб турибди. Эшик-дарвозалар ҳам турлича: буниси бирқанот, одми, баъзилари бўёқ кўрмаган, тахталари қуёш куйдириғидан қорайиб, ёрилиб кетган; униси – қўшқанот, рангдор, ҳашаматли. Торгина тошлоқ кўчанинг давоми…\nАнвар Обиджон. Ажинаси бор йўллар (қисса)\n(Турмуш кечинмалари) БОШЛОВ Хо ишонинг, хо ишонманг, ёзаётғонимда тирик эдим.Гулмат ШОШИЙ Оғзингга келганини гапираверма, эсингга келганини ёзавер.Кулкул афанди Ёзсамми, ёзмасамми?Ёзмасам, ўзимни ўзимдан ҳайдаб яшаётгандекман. Шуни ҳис қила бошлашим биланоқ юрагим сиқилади. Ёзсам, ўзим учун ҳам, баъзи-бировлар учун ҳам қанчалар оғриқли давоми…\nАнвар Обиджон. Балога қолган футболчи\nКитобни сақлаб олинг: Анвар Обиджон. Балога қолган футболчи\nАнвар Обиджон. Олтин юракли автобола (қисса)\nАнвар Обиджон. Мешполвоннинг жанглари\nАнвар Обиджон. Кезаргон Бойчечак (қисса)\nАнвар Обиджон. Тип-тиниқ вужуд (ҳикоя)\nУ ўзбекчани билмасди, “Ўткан кунлар”ни ўқимаган эди. Шу боис, милтиқни ўқлаётганида ҳам, нишонга тўғрилаётганида ҳам қўли қалтирамади.Оламдаги бирон-бир миллатга на ўчли, на меҳрли бўлган музасаб бешотар тирик нишонга ҳиссиз бақрайди. Тирик нишон: “Сенга гинам йўқ, ишингни бажаравер”, дегандек унга бегидир давоми…\nИкки кунлик хонаки меҳмондорчиликлардан сўнг, дўстим мени район марказига сайрга олиб чиқди. Боғдаги чойхона айвонида чанқовбосди қилиб ўтирганимизда пакана, тепакал киши соққадек ғилдираб келиб, биз билан қуюқ кўришди. Ўттизинчи йилларда русум бўлган жулдур папкасини сўри четига қўйиб, узатилган чойни шошиб-шошиб давоми…\nАнвар Обиджон. Патийдин (ҳажвия)\nБундан бир неча йил олдин, аниқроғи, собиқ диктатор Пиночет Лондонда ҳибсга олинган куни бўкиб ўлган қашқа сигир хитойи бодомгул чойнакдан чорак аср бирга чой ичиб келаётган эр-хотиннинг ўртасига бугун туйқус совуқчилик туширди. Нонушта маҳали тарғил говмушнинг сути камлигидан гап чиқиб, давоми…\nАнвар Обиджон. «Вал… валай…» (ҳажвия)\nАнвар Обиджон. «Ҳемма Малина» (ҳажвия)\nАнвар Обиджон. Аёллар ва хаёллар (ҳажвия)\nАнвар Обиджон. Аспан атторнинг аризалари (ҳажвия)\nАнвар Обиджон. Бабангида (ҳажвия)\nАнвар Обиджон. Байрам интервьюси (ҳажвия)\nАнвар Обиджон. Бақаларнинг нияти бузуқ (ҳажвия)\nАнвар Обиджон. Беркиниб олган сирғача (ҳикоя)\nАнвар Обиджон. Боймамат Бешинчи (ҳикоя)\nАнвар Обиджон. Бугунча байрам... (ҳажвия)\nАнвар Обиджон. Бузоқ гувоҳликка чақирилсин! (ҳажвия)\nАнвар Обиджон. Гулихоннинг гулзорчаси (ҳикоя)\nАнвар Обиджон. Ғилай сичқон (ҳажвия)\nАнвар Обиджон. Даволаниш (ҳажвия)\nАнвар Обиджон. Дардингни стадионда айт (ҳажвия)\nАнвар Обиджон. Ерликлар (ҳажвия)\nАнвар Обиджон. Жаққи (ҳикоя)\nАнвар Обиджон. Зиёдботирдан бошқаси топилади (ҳажвия)\nАнвар Обиджон. Зиёлича олишув (ҳажвия)\nАнвар Обиджон. Импўртбоп йигит (ҳажвия)\nАнвар Обиджон. Камбағалбоп Гулматий (ҳажвия)\nАнвар Обиджон. Касофати темиртак (ҳажвия)\nАнвар Обиджон. Кекса ямоқчи (ҳикоя)\nАнвар Обиджон. Кемага тушганнинг жони бир (ҳажвия)\nАнвар Обиджон. Қадрдон йиғилар (ҳикоя)\nАнвар Обиджон. Қийғиракнинг шамоли (ҳажвия)\nАнвар Обиджон. Қора бодринг (ҳажвия)\nАнвар Обиджон. Қувиш (ҳажвия)\nАнвар Обиджон. Қў лақабли боғкурси (ҳажвия)\nАнвар Обиджон. Қўғирчоқлар (ҳикоя)\nАнвар Обиджон. Маданий зўравонлик (ҳажвия)\nАнвар Обиджон. Мақоласиз сарлавҳа (ҳажвия)\nАнвар Обиджон. Мақтанчоқ (ҳикоя)\nАнвар Обиджон. Марайим ғижжак (ҳажвия)\nАнвар Обиджон. Менга тил ўргатмоқчи бўлишгани (ҳажвия)\nАнвар Обиджон. Минг сўмлик пўстак (ҳажвия)\nАнвар Обиджон. Мирзақанд найновнинг ҳасратлари (ҳажвия)\nАнвар Обиджон. Мишмишали (ҳажвия)\nАнвар Обиджон. Нишон буқоқ ва ритмик гимнастика (ҳажвия)\nАнвар Обиджон. Нокдаун (ҳажвия)\nАнвар Обиджон. О...о...жон (ҳикоя)\nАнвар Обиджон. Одобли бўлиш осонми? (ҳикоя)\nАнвар Обиджон. Ола-була шарф (ҳажвия)\nАнвар Обиджон. Олий табақали меҳмонлар (ҳажвия)\nАнвар Обиджон. Олтиариқ ҳангомаларидан\nАнвар Обиджон. Олтин васвасаси (ҳажвия)\nАнвар Обиджон. Ортиғалининг ўзгинаси (ҳажвия)\nАнвар Обиджон. Охирги седанатут қиссаси (ҳажвия)\nАнвар Обиджон. Ошқовоқсиз сатира (ҳажвия)\nАнвар Обиджон. Пидбўл (ҳажвия)\nАнвар Обиджон. Пойгакдагилар (ҳажвия)\nАнвар Обиджон. Похолдўқ (ҳажвия)\nАнвар Обиджон. Пўписанинг оғирлиги қанча? (ҳажвия)\nАнвар Обиджон. Ресторанда танишганлар (ҳажвия)\nАнвар Обиджон. Серкахоним (ҳажвия)\nАнвар Обиджон. Совиган кўнгил (ҳажвия)\nАнвар Обиджон. Сотти сатанг ҳаётидан (ҳажвия)\nАнвар Обиджон. Судхўрнинг зиёфати (ҳажвия)\nАнвар Обиджон. Сўлим хиёбонда (ҳажвия)\nАнвар Обиджон. Талабларга биноан (ҳажвия)\nАнвар Обиджон. Томоққа тақаладиган гап (ҳажвия)\nАнвар Обиджон. Тутунфуруш (ҳажвия)\nАнвар Обиджон. Тушунтириш хати (ҳажвия)\nАнвар Обиджон. Тўғон Такаевнинг қошиқбози (ҳажвия)\nАнвар Обиджон. Тўнни тескари кийиш (ҳажвия)\nАнвар Обиджон. Тўпорича гап-гаштаклар (ҳажвия)\nАнвар Обиджон. Уйқуда нималар бўлмайди! (ҳикоя)\nАнвар Обиджон. Уста гулматнинг жумбоғи (ҳажвия)\nАнвар Обиджон. Уч оға-ини (ҳикоя)\nАнвар Обиджон. Ўшанинг эримикан? (ҳажвия)\nАнвар Обиджон. Хизматчилик-да, хизматчилик (ҳажвия)\nАнвар Обиджон. Хориж радиоси ва ... калиш (ҳажвия)\nАнвар Обиджон. Хусусий кўприкча (ҳажвия)\nАнвар Обиджон. ХХ аср талончилиги (ҳажвия)\nАнвар Обиджон. Ҳакка холанинг иғволари (ҳикоя)\nАнвар Обиджон. Ҳалокатдан асровчилар (ҳажвия)\nАнвар Обиджон. Чакалакзор афсонаси (ҳажвия)\nАнвар Обиджон. Шилиқабилиқ (ҳажвия)\nАнвар Обиджон. Шомурод ҳасибфурушнинг футболга боргани (ҳажвия)\nАнвар Обиджон. Шубҳа (ҳажвия)\nАнвар Обиджон. Шумқадам (ҳажвия)\nАнвар Обиджон. Энг истеъдодли ўлик (ҳажвия)\nАнвар Обиджон. Эҳ, лаънати омбор... (ҳажвия)\nАнвар Обиджон. Эҳ, шўрлик эркаклар! (ҳажвия)


Осиё ўйинлари: Ўзбекистон Бангладешни 3:0 ҳисобида мағлуб этди\nФутбол бўйичa Ўзбекистон термa жaмоaси Жaнубий Кореядa ўтaётгaн Осиё ўйинлaри гуруҳ босқичидa Бaнглaдешни 3:0 ҳисобидa мaғлуб этди.\n18 сентябрь куни ўтгaн учрaшувдaги бaрчa голлaр биринчи бўлимдa киритилди.\nДaстлaб “Бунёдкор” клуби ҳужумчиси Воҳид Шодиев ўйиннинг 15 вa 21-дaқиқaлaридa дубл ижро этди.\nУчинчи гол эсa ярим ҳимоячи Сaрдор Рaшидов тaрaфидaн 34-дaқиқaдa киритилди.\nУчрaшувнинг иккинчи бўлимидa гол ургaн ўйинчилaр ўрнигa зaҳирaдaгилaр мaйдонгa чиқди вa ўйиндa aсосaн ҳимоя тaктикaси қўллaнилди.\nУшбу ғaлaбaдaн сўнг бош мурaббий Миржaлол Қосимов шогирдлaри ўз гуруҳидa биринчи ўрингa кўтaрилиб олдилaр.\nЎзбекистон 22 сентябрь куни Aфғонистонгa қaрши мaйдонгa тушaди.


Торонтодаги осмонўпар олтин уй: бу ҳашамат нега керак бўлган эди? | Interpress.uz\nБош саҳифаЯнгиликларЖаҳонТоронтодаги осмонўпар олтин уй: бу ҳашамат нега керак бўлган эди?\nТоронтодаги осмонўпар олтин уй: бу ҳашамат нега керак бўлган эди?\n18:35 | 04-08-2020\nКанаданинг Торонто шаҳридаги ишбилармонлар марказида «Royal Bank Plaza» савдо-офис мажмуаси жойлашган. Бирининг баландлиги 180 метрга (41 қаватли), иккинчисиники 112 метрга (26 қаватли) тенг бўлган ушбу осмонўпар биноларда мамлакатдаги энг йирик банк – «Royal Bank Plaza» ходимлари меҳнат қилишади.\nБиноларнинг ўзига хос томони шундаки, улардаги жами 14 000 ойнанинг ҳар бири 24-каратли соф олтин билан қопланган. Бунинг учун 70,8 килограмм олтин сарфланган.\nБиноларда фойдаланилган кутилмаган бу меъморий ечим туфайли нафақат, ўзига хос гўзаллик яратилди, балки омилкорликка ҳам эга бўлинди. Бунда олтиннинг изолятор ва ўтказувчанлиги инобатга олинади. Ушбу қимматбаҳо металлдан фойдаланганлик натижасида марказий иситиш тизимида самарадорликка эришилган бўлса, у иссиқликни ва электр токини яхши ўтказиши билан муҳандисларнинг оғирини енгил қилди. Хусусан, дераза ойналарига қопланган юпқа олтин зирҳи туфайли “Royal Bank of Canada” иситишга сарфланадиган миллионлаб долларларни тежаб қолмоқда.


РТдан ваъз: Олти эркак бир аёлни зўрлаган ўлка\nХилватларда лабингдан бол тотиб ҳам бўлди\nВа бу ҳақда кимларгадир сотиб ҳам бўлди\nСен барибир муқаддассан, муқаддас аёл!\nМаст даврага бир сарин ел, бир тор, келсанг-да,\nХор келсанг-да, номардларга гоҳ хор, келсанг-да,\nГуноҳкорлар мингу битта, сенга тегар тош,\nМарҳум шоира Ҳалима Худойбердиеванинг бу шеърини ўқимаган, эшитмаган ўзбек кам топилса керак. Айни шеърга ҳофиз Шерали Жўраев куй басталаб, омма орасида машҳурлаштирган. Андижонда олти эркакнинг бир аёлни зўрлагани ҳақидаги хабар ушбу шеърни ёдимга солди.\nАввалига қисқа хабарлар, кейин қолган жойидан давом эттираман.\nПастдарғомда каналдан 17 ёшли қизнинг мурдаси топилди. Яқинлари у қотиллик қурбони бўлганини айтмоқда. Аммо милиса қотиллик аломати йӯқлигини айтди. Ўзбекистон хотин-қизлар учун ўта хатарли мамлакатга айлантирилди.\nРиштон марказий шифохонасида ўғлини олиб ётган аёлни эри келиб пичоқ тиқиб ўлдирди. Хотин гўрда, эр қамоқда, бола детдўмда.\n17 май куни Термиздаги мактабда ёнғин чиқди. Ўт ўчирувчилар шессекундда етиб боришди. 25 минутда ўтни ўчиришди. «Ёнғин натижасида бино 2-қаватининг тахминан 120 кв.метр ички ва том қисми ёниб зарарланган. Ёнғин оқибатида тан жароҳат олганлар йўқ”.\nЖиззах шаҳри ҳокимининг биринчи ўринбосари Ойбек Нурматов 2 минг доллар пора олаётганида қўлга тушди. Ойбек Нурматов тадбиркорларнинг биридан қурилиш-таъмирлаш ишлари бўйича ўтказиладиган тендер савдони олиб бериш эвазига 2 минг доллар пора талаб қилган. Ойбек қамоқда. Пора сейфда.\nАндижон вилояти Андижон туманида дала шийпонида олти эркак беш ой аввал турмушга чиққан аёлнинг номусига тегиши ҳодисаси бўйича Ўзбекистон Жиноят кодексининг 118-моддаси (номусга тегиш) 1-қисми билан жиноят иши қўзғатилди.\nМазкур жиноятни 28 ёшдан 40 ёшгача бўлган андижонлик 6 нафар ўзбек содир қилган.\nЗўрлашда қатнашганларнинг барчаси оилали бўлиб, улардан 4 нафарининг 2 нафардан, бирининг 3 нафар, яна бирининг эса 4 нафар фарзанди бор.\n3 май куни бир келинчакни зўрлаган оилали, бола-чақали андижонлик амакилар ҳеч нарса бўлмагандек маcжидга чиқиб, намоз ўқишган (бу камерада кўринган).\nТурклар айтгандек, эътиқод ва пулнинг кимда борлигини билиб бўлмайди.\n«Келинчакни олти андижонлик зўрлади», деб ëзсам, «Ҳа, энди…», деб қўлга силтаб, «Ака, Фаластинни гапира қолайлик», дейишди…\nКалласи узилган мушук, иффати бузилган аёл\nЭнди навбат чўпчакка.\nИкки оғайни уйланибди, 20 йилдан кейин кўришибди. Бири иккинчисининг уйига меҳмонга борибди. Мезбон чой деса, хотини чой келтирармиш. Вақтида келиб, лаббай бегим, деб келин хизматни қилаётганмуш. Фарзандлари бўлсаям, ёш келинчакдек эрининг хизматини қилиб юрибди.\nМеҳмон мезбон дўстидан: «Бунга қандай қилиб эришдинг», деб сўрабди. “Ҳа, бунинг йўли осон”,- деб жавоб берибди дўсти. – Чимилдиққа кирдим. Шундоқ қарасам, мушук ўтирибди. Пишт дегандим, кетмади. Шундай олдим-да, шарт калласини узиб ташлаб, бу уйда айтганимни қилмаганнинг аҳволи шу, деб айтдим”.\nБу чўпчакни шу кунларда Ўзбекистонда донғи кетган терролог ўз муридларига айтиб берди. Қиссадан ҳисса, терролог аёлни вақтида, ўз таъбирида тарбиялаб қўйиш муҳимлигини уқтирмоқда. Эркак қандай қилиб аёлни бўйсундириши кераклиги ҳақида маҳорат дарси ўтяпти. Аёлни бўйсундирмоқчи бўлсанг, мушукнинг калласини вақтида олишинг керак экан.\nДидактик чўпчакларни ўқиб, ўзлаштириб тарқатишни тўхтатинг, ягона терролог жаноблари. Сизнинг баритон овозингизга маҳлиё бўлиб, гендер масалаларида қулоққа лағмон илишингиз зўравонликка чақириқ сифатида баҳоланиши мумкин! Эслатиб қўйсам: Ўзбекистонда аёл ва эркакнинг ҳуқуқи тенг.\nБитта видеони кўрдим. Уни тармоққа қўйиб бўлмайди. Видеода Эрон тасвирланган. Биринчи тасвир: 5 та сўтақўзи гўë туғилган кун нишонламоқда. Битта қиз ҳам бор. Иккинчи тасвир: Сўтақўзилар қизни мажбурлаб, ерга ëтқизиб зўрламоқчи бўляпти. Қиз форсийда: «Эй худо, художон», деб дод солади.\nУчинчи тасвир: Иккита сўтақўзи қизни босиб турибди. Битта Эшмат эса ҳирсини қондирмоқда. Шу тариқа бештаси қизни зўрлайди. Тўртинчи тасвир: Бешта сўтақўзи зўрланган қизни ўлдирмоқда. Ўлдириб бўлиб, бошини кесишди. Майдалаб халталарга солишди.\nОлтинчи тасвир: Ўша бешта сўтақўзини юк машинаси томига миндириб кўчага олиб чиқишди. Кўча устидан кўндаланг ўтган светофор темирига дор осиб, бу сўтакларнинг бўйнига илдиришди. Машина қўзғалди. Бешта сўтак катта кўчада светофор темирига осилиб турибди.. Биттасини кўзи отилиб чиққан. Биттасининг оëқ учини каламуш кемириб бошлаган…\nОдатан мен ўлим жазосига қаршиман. Лекин бу манзарада адолат тантанасини кўрдим.\nАёли хор жамият\nАндижон ва Самарқанддаги аёлларга нисбатан ваҳшийликлар мавзуси интернетни портлатди, энди у зўравонларни қамашади, шу билан одамлар тинчланади.\nЛекин бу билан аёлларга нисбатан зўравонлик тўхтайдими? Муаммо ҳал бўлиш у ёқда турсин, вазият салгина яхшиланадими?\nЙўқ! Ундай бўлмайди. Уч кунда унутамиз, шу билан кейинги зўравонлик ошкор бўлгунча (кўпда ошкор бўлмайди).\nЧунки бундай жиноятлар зўравон (эркак) ва қурбон (аёл)нинг ҳаётига турлича таъсир қилади. Эркак бир қилмишига бир жазо олади: қамалади, бирор йилда балки афв билан чиқар, шу билан “йигитчилик”, “эркакчилик” деб жамият буни унутади, қабул қилади, рози бўлади, муроса қилади….\nАёл эса бир марта эмас, бир умрга қурбон бўлади, энди уни жамият аввалгидек қабул қилмайди. Айбсиз бўлса-да, айбдор бўлиб қолаверади. Эркаклар у ёқда турсин, биринчи бўлиб уни ўз ҳамжинслари, аёллар айблайди, мен авлиёроқман, деган позициядан турволиб.\nШунинг учун кейинги қурбонлар вазиятни яширади, кейинги ваҳшийлар эса зўравонлик жазосизлигининг тимсоли бўлиб ҳамманинг кўз ўнгида бемалол яшаб юраверади.\nМана шу ҳол зўравонликнинг ҳеч қачон тўхтамаслигига сабаб.\nЗўрлаш ҳолатларида кўпинча “ғунажин кўзини сузмаса…”, деб аёлларни айблаб қоладилар.\nАгар иш икки томон розилиги билан рўй берган бўлса, буни қизлар ва йигитлар тарбиясига, ахлоқига йўйиш мумкин, сабабни ва чорани шу йўналишдан изласа, мантиқ бўлади. Лекин куч ишлатиш, зўрлаш, бир томоннинг ожизлигидан фойдаланиш, буни ваҳшийларча амалга ошириш, кейин эса шу ваҳшийларнинг жамиятда бемалол яшаб юра олиши – бу ғайриинсоний ҳолат. Буни жамиятнинг қусури, фикрлаши, дунёқараши, аёл ва эркакка нисбатан турлича стандартлари оқибати деб баҳолаш керак.\nКап-катта, уйланган, бир неча боласи бор эркаклар, биттасининг ёши 40 дан ошган ҳатто. Уларни нима тўхтатиши мумкин эди? Шу ишни қилсам, ҳаётим барбод бўлади, деган ўй! Этти пуштимга исноди тегади, деган фикр!\nЛекин ундай ўй-фикр йўқ, чунки бунга асос йўқ. Бу эркакларни жазосизлик, қилган ишининг оқибати енгил бўлиши, “барибир ҳеч нима қилолмайди, ким ишонарди, ўзини айблаймиз, бировга айтолмайди”, деган фикрлаш қутуртирган. Ахир, кўпни кўрган, тажрибали эркаклар қиляпти бу ишни, ўсмирлар эмас! Уларда бу ваҳшийликни оила ё мактаб эмас, ЖАМИЯТ тарбиялаган!\nНимага зўравон эркакни жамият ўзидан четлатмайди?\nНега вақт ўтиши билан уни қабул қилишади ва кечиришади-ю, аёлни қабул қилишмайди? Нега зўравон эркак муайян вақт ўтгач яна ошналари билан бемалол ош еб, тўйга бориб, элга қўшилиб, ўғил-қиз уйлаб, тўн кийиб юра олади? Зўравонлик қурбони бўлган аёлни “ит теккан қовун” деб биров даврага қўшмайди, ўша оиладан қиз олишни исташмайди, ўтса ортидан пичир-пичир, ғийбат, босим бир умр тинмайди?\nНега ваҳший эркак қамалади, чиқади ва ўзини осмайди, ёқмайди, аёл эса ўзини осади, ёқади, сувга ташлайди? У ахлоқсизлик қилмади, кўзини сузмади, уни бир ваҳший майиб қилди-ку!\nҚиз хор жамият, аёл хор жамият!\nБунақа дунёқараш, фикрлаш, муносабат билан зўравонлик тўхтамайди. Токи аёллар ва эркакларга жамият тозалиги, ахлоқи борасида бирдек масъулият ва жавобгарлик юкланмас экан, токи икки хил стандартлар тўхтамас экан, зўравонлик тўхтамайди! Кейинги қурбон эса сизнинг яқинингиз бўлиши мумкин!\n(блогер Шаҳноза Соатова).\nБош прокуратура маълумотига кўра, Ўзбекистонда 2020 йилда номусга тегиш ҳолатлари 28 фоиз ошган. 2021 йилнинг дастлабки уч ойи ичида ҳуқуқ-тартибот идораларига зўравонликка учраган аёллар томонидан 11 мингдан ортиқ мурожаат бўлган.\nҚадим ҳаёт йўлларида\nКўпдир зоти — аёл, бас.\nРуҳим, юлдуз, кўкка боғлан,\nЮлдуз — фақат хаёлмас.\nУлуғбекдай битта ўғлон\nКўпни кўрган бу ер юзи,\nКумга сингган садо, сас,\nЖалолиддин туғмай ўзи,\nМард кўринган аёлмас.\nНавоийсиз-ку жаҳон йўқ,\nБор ҳайрат-ку ўшанга.\nОнасидан бир нишон йўқ,\nТиз чўкинг йўқ нишонга.\nФидоликка кимдир қодир,\nКўкдами ё гўрдаги?\nБарча тирик, ўлик ботир\nБўлса унинг гўдаги…\nОтасининг ўлигини сотган қавм\nЭкология қўмитаси икки айиқни ўлдириш ҳуқуқи учун ўрис овчидан 6000 $ олувди. Битта айиқ ўлдирилиб, тармоқ дод-вой кўтарганидан кейин булар айниб, «иккинчи айиқни ўлдиришга изн бермаймиз», дейишди. Эй, эшакмиялар! Қонун бўйича мумкин экан¸ икки айиқни ўлдир деб пулини олган экансанлар, нега энди тонасанлар?\nПарламент қонунни бекор қилдими? Президент фармон чиқардими? Йўқ, албатта. Тармоқ гапирди. Лекин ижтимоий фикр қонуний акт эмас, отасининг ўлигини сотиб ейишни ўз мақолларида акс эттирган қавм бу. Бир марта (ҳали 1993 йилда) Хонқага бир немис опани оборувдим. Палончининг уйи қаерда, деб сўрасам, «айтсам қанча берасиз» деганди бир ипирисқи. (Бир ой ўтиб ичбурғидан ўлди у паразит)\nХуллас, 100 тача айиқ қолибди ўзи. Ҳаммасини ўлдирса, 300 минг доллар бўлар экан. Шоввозсой қасридаги мебел билан пардалар бундан қиммат.\nБилим саллада эмас, каллада\n«Палончи қашшоқ ота-онасини ишлатиб, шунча контракт тўлаб, олийгоҳни битириб, ишсиз юрибди», деган гапни эшитамиз. Айни пайтда барча соҳаларда кадрлар етишмайди. Журналистика соҳаси. Юзлаб бўш ўрин бор. Ойликлари 500 дан 3000 долларгача бўлган касб. Аммо талабга жавоб берадигани йўқ.\nБитта қизил диплом билан журфакни тугатган «мутахассис» билан ëзишдим. Грамматик хато қилиши, халқаро терминларни билмаслигини қўйиб турайлик. Оддий хабар ëзишни билмайди. Археология¸ антропология¸ филология соҳаларини битирганлар Каримов китоби ва маънавият деган дарслардан бошқани билмайдиган проффессионал кўрсаводлар, холос.\nБоз устига, Ўзбекистондаги бирорта олийгоҳ дунë мингталигига ҳам кирмайди (Қозоғистонда ўнлаб ОЎЮлар бу мингталикка кирган). Бу кўрсаводлар қўлидаги қаттиқ муқовали диплом билим кафолати, деб хато ўйлашади. Билим каллада бўлиши керак.\nИншо ёзмаслик талаби\nМактабда эркин темада иншо ëзинг, деган вазифа қўйилди. 6-синфда ўқирдим. Мен ўқитувчимдан «нима у?» деб сўрадим. Ўқитувчим: «Атрофингда нима кўрсанг, ëзавер», деди. Мен ëздим.\nОна тили ўқитувчисининг расм муаллими билан ошиқ-мошиқлиги. Ошхонадаги ошпаз хола ўғирлаган гўштни сумкага солиб мактаб деворидан ирғитиши. Деворнинг нариги тарафида эса ошпаз холанинг эри бу гўшт солинган сумкани коптокдай илиб олиши.\nМатематика ўқитувчиси ўрнига мактаб қоровули дарс ўтиши¸ адабиëт муаллими помидор кўчати олиб келган иккичи қизга беш қўйгани. Помидор кўчатларини эса бу ўқитувчи ўқувчиларни уйга олиб кетиб, эгат торттириб эктиргани.\nМактаб хўжалик мудири янги совитгични олиб кетиб, ўрнига эски совитгич олиб келиб қўйгани….\nБу иншони текширган ўқитувчим қўрқиб ҳушидан кетган.\nДиректор эса иншо ëзилган дафтарни мусодара қилиб, мактабда ҳарбий ҳолат эълон қилган.\nМени ҳарбий таълим муаллими ушлаб, автомат сақланадиган хонага қамаб қўйган эди.\nТо тақдирим ҳал бўлгунча ўша қоронғи хонада ўтирдим.\nНиҳоят директор бошчилигидаги ҳайъат келиб, муросавий вариантни айтди.\nИншо дафтари йиртиб ташланади. Мен ҳеч қачон иншо ëзмайман.\nЛекин журналга 4 баҳо қўйишади. Мен бу вариантни қабул қилдим.\nБошқа иншо ëзмадим. Тенгдошларим эса ëлғон иншолар ëзиб, 5 олишар эди.\nОрадан йиллар ўтиб, ўзбек матбуоти нега бу қадар таназзулда бўлганини текшириб, хулоса чиқардим.\nМактабда ëлғон иншо ëзганлар катта бўлиб ўзбек журналистикасини яратибди.\nЎзбекистонда ҳар қандай амалдор эрталаб онасидан дуо олиб ишга кетади. Дуо мазмуни: «Кўпроқ ўмар¸ пора ол¸ давлат пулини уйга ўғирлаб кел. Олгину олдирма.»\nКейинги бир ҳафта ичидаги воқеаларни кўриб чиқсак. Янгиқўрғон тумани ҳокими ўринбосари Наманган вилояти қишлоқ хўжалиги бошқармаси мансабдори воситачилигида 10 минг доллар пора олаётган вақтда ушланди.\nБилдирилишича, қишлоқ хўжалиги бошқармаси мансабдори тадбиркорлардан бирига Янгиқўрғон тумани ҳудудидан боғдорчилик учун 10 гектар ер ажратиб бериш ваъдаси билан 10 минг доллар олаётганди.\nУ терговгача текширув жараёнида бу пулларни Янгиқўрғон тумани ҳокими ўринбосарига бериши кераклигини айтган. Тезкор тадбир давомида туман ҳокими ўринбосари 10 минг долларни мансабдордан олаётганида қўлга тушган.\nБундан ташқари, Тошкент шаҳри Юнусобод тумани солиқ инспекцияси катта инспектори 3,5 минг доллар, Булоқбоши тумани солиқ инспекцияси бош инспектори 15 миллион сўм миқдорида пора олаётганида ушланди.\nАввалроқ Жиззах шаҳрм ҳокимининг биринчи ўринбосари вазифасини бажарувчи шахс 2 минг доллар пора олаётганида қўлга тушувди. Шу сатрларни ëзаëтганда минглаб ўзбек амалдорлари пораларни олиб-олиб яйраяпти. Бир вақтлар Гдлян деган терговчи «Ўзбеклар порахўр», деганида зиëлилар, «Йўўўўўўқ, унақамас. Ўзбек уй ичи, бола-чақаси билан очдан ўлиб сасиб кетса ҳам пора омийди», деган ноилмий гап айтишувди.\nЎзбек примадоннаси Юлдуз Усмонованинг Исроил-Фаластин можароси юзасидан билдирган фикрлари АҚШ ва Исроилдаги бухоро яҳудийлари жамоасида ғазаб билан қаршиланди. Жамоа вакиллари Усмонова “антисемит оҳангидаги” чиқишлари учун Исроил халқидан кечирим сўраши кераклигини айтишмоқда. Уларнинг баъзилари Юлдуздан халқ артисти унвонини олиб ташлашни талаб қилишди. Бунга жавобан Юлдуз, у эмас, аксинча, исроилликлар кечирим сўрашлари кераклигини айтиб чиқди.\nМен эса бир ҳафтадан бери Хитой концлагерларида эзилаëтган 3 миллион уйғур қариндошримни ўйлайман. Мен улар ҳақида қайғурмасам¸ қайғурадигани йўқ.\nМенким, туркий ёзар Шукур Жаббор, 2021 йил 15 майда уйимда ЯҲУДИЙ ИХТИРОЧИ Борис Розинг яратган телевидениени ўчирдим-да, Исроилда ишлаб чиқарилган, Intelнинг вице-президенти, ЯҲУДИЙ ИХТИРОЧИ Мули Иденнинг компьютерини ёқдим. Компьютерда ЯҲУДИЙ ИХТИРОЧИ Жеймс Максвелл кашф қилган электромагнит майдони ҳосил бўлгач, у аста-секин ёриша бошлади, функциялар ишлашга тайёр бўлди.\nКейин компьютерда ЯҲУДИЙ ИХТИРОЧИ Билл Гейтснинг Мicrosoft ёрлиғи кўринди. Мен дарров GSM, GPS, Bluetooth ихтирочиси – ЯҲУДИЙ Хеди Ламарр асос солган замонавий Wi-Fiни уладим. Ундан кейин BASICнинг ихтирочиси – ЯҲУДИЙ Кемени Жон яратган интернетга кирдим.\nБу орада қўлимдаги қаҳва ЯҲУДИЙ ИХТИРОЧИ Герц Густав Людвигнинг квант механикасига мос шаклда ЯҲУДИЙ ИХТИРОЧИ Леви Страус яратган жинси шимимга тўкилиб кетди. Тўкилган қаҳва «M-Systems» номли Исроил компанияси раҳбари, ЯҲУДИЙ ИХТИРОЧИ Дова Моран яратган USB-флешкамга тегмасин деб дарров чўнтагимдан олдим.\nКейин интернетда ЯҲУДИЙ ИХТИРОЧИ Брин Сергейнинг Gooоооgle кешига кириб, “Намруд” деган сўз ёзиб, қидириш тугмасини босдим. Мен қидирган маълумот ўзбекчада чиқмади. Бунга қаноатланмай, смартфонимни ёқиб, Исроил стартап-компанияси – Lumioда ЯҲУДИЙ ИХТИРОЧИлари яратган иловаларга кирдим.\nКейин ЯҲУДИЙ ИХТИРОЧИ Стив Жобс яратган иловага кирдим. Кейин мана шу ўқиётганларингизни аччиқ алам ва афсус билан ЯҲУДИЙ ИХТИРОЧИ Марк Цукерберг деган бола яратган Facebook саҳифасида ёзаяпман:\nФейсбукда эса арзимаган масалада ҳам бир-бири билан жиққамуш бўлиб, қирпичоқ бўлаётган миллатдошларимни кўрдим. Улар сал қолса ёқавайрон бўлиб, бир-бирига қўлига илинган нарсани юмалоқ ёстиқ қилиб отишга тайёр бўлиб тортишаётирлар! Бирлик йўқ! Афсус!!! Дариғо, дариғо, водариғ!!!\nБу қарғиш теккан миллат кўкнор бангидай бир-бири билан тортишиб, бир-бирига чулдираб яна 30 йил эски чориғини судрашга маҳкум эканини ўйлаб кўзимга ёш келди… Ҳатто оқ дўпписи билан жойнамозини ҳам Хитой тикиб бераётган бу миллат фаразан сигирига янгича арқон ихтиро қилса ҳам бир-бирининг оёғидан чалишига кўзим етиб, йиғладим…\nАслида Намруд ҳақида ёзмоқчийдим. Ҳа, қадимда ўша, Иброҳим алайҳиссаломни ўтга ташлаш учун нафтандоз- палахмон ихтиро қилган бу золим шоҳ – ЯҲУДИЙ ИХТИРОЧИ Намруд варрак ясаб, унда осмонга парвоз қилгани ва Исроил-Фаластин уруши ҳақида ёзмоқчийдим… Бўлмади, жигарим ситилди, ўпкам тўлиб кетди…\n(ёзувчи Шукур Жаббор)\n«Мен Тошкентда 22 йил яшадим ва антисемитизмни кўрмадим», деб ëзди бир аҳли китоб. Мен Хоразмда 18 йил яшаб умуман яхудийни кўрмагандим. Институтга кириш учун Тошкентга келдим. Аэропортдан такси олиб Кўкча тарафга қараб кетяпман. Радиодан гўзал қўшиқ янграмоқда «кўчалар¸ кўчалар..»\nИссиқ боис бўйнига сочиқ ташаб олган амаки радиони шарт ўчириб, яҳудийларнинг онаси¸ қизи¸ аммаси¸ холаси ва бутун авлоди аждоди билан жинсий алоқа қиламан, деган маънодаги сўкиш ëмғрини ëғдирди. Ëш бола эдим. Тушунмадим. Амаки тушунтирди. Мен ўзбек қўшиқчиси деб юрган Муҳаббат Шамаева аслида ëвуз душман экан.\nБу пайтда машина «Пахтакор» метроси яқинидаги Ўқчи маҳалласи ëнидан ўтиб борарди. Амаки маҳаллага ўрта бармоғини кўрсатиб, «Онейнисикай жугутлар маши маҳаллада яшайди. Иккита бўмба ташаб, энасиниикига киритвориш кере», деди.\nҚўрқиб-писиб атрофга қарадим. Атроф душманлар қуршовида қолгандай эди. Нимагаям келдим бу шаҳарга? Москвага бориб ўқисам бўмасмиди, деб ўйладим. Ниятинг йўлдошинг, дейишади-ку. Ўқишга киришда нимадир ўхшамай Тошкентдан Москвага қараб учдим. Аэропортдан метрогача бордим.\nБорадирғон ерим «Таганка» метроси эди. Метродан чиқишим билан улкан бино устига «Еврейский академеческий театр» деб ëзиб қўйибди. Қўрқиб, терлаб, қалтираб кетдим. Ўша жойда Вася деган милиса қўлида олатаëқ ушаб турган экан, ëнига бориб турволдим.\nМенинг милициям қўриқлар мени, деган слоганга ишонардим. Чунки ҳали бола эдим. Яҳудийлар эса кичкина болаларнинг қонини ичади, деб Тошкентдаги таксичи амаки мени қўрқитган эди.\ndata-title="РТдан ваъз: Олти эркак бир аёлни зўрлаган ўлка" data-description="
Ошиқларинг пойингга гул отиб ҳам бўлди,

Хилватларда лабингдан бол тотиб ҳам бўлди


Хусусан, ҳукумат Жаҳон банкидан 380 миллион доллар ва Яшил иқлим фонди (ЯИФ) дан 43 миллион доллар кредит олади. Молиялаштириш жуда паст фоиз ставкаларда ва максимал 40 йил муддатга тақдим этилади.\nЖаҳон банкининг ижрочи директорлар кенгаши “Электроэнергетика тармоғини трансформация қилиш ва электр энергиясини барқарор узатиш” лойиҳасини маъқуллади. Лойиҳа бутун мамлакат бўйлаб миллионлаб уй хўжаликлари ва корхоналарни узлуксиз электр таъминоти билан таъминлаш мақсадида "Ўзбекистон миллий электр тармоқлари" AЖ фаолияти самарадорлигини оширади.\nУшбу лойиҳани амалга ошириш учун Жаҳон банки гуруҳи таркибига кирувчи Халқаро тараққиёт ассоциацияси 380 миллион доллар, ва Яшил иқлим фонди (ЯИФ) 43 миллион доллар кредит ажратади. Ушбу молиялаштириш Ўзбекистон ҳукуматига жуда паст фоиз ставкаларида тақдим этилади ва тўловнинг энг узоқ муддати 40 йилгача бўлади. Шунингдек, ЯИФ лойиҳа доирасидаги алоҳида тадбирлар учун 4 миллион доллар миқдорида грант ажратади.\nЎзбекистонда электр энергиясига бўлган талаб 2018 йилдаги 61 миллиард киловатт-соатдан 2030 йилга келиб 100 миллиард киловатт-соатдан ортиқгача ўсиши кутилмоқда. Ҳозирда мамлакатда 250 000 км дан ортиқ электр узатиш линиялари ва тарқатиш тармоқлари мавжуд. Уларнинг аксарияти Совет Иттифоқи даврида қурилган ва уларнинг эксплуатация муддати анча вақт олдин тугаган.\nЭскирган инфратузилма электр энергиясининг катта ҳажмда йўқотилишига олиб келади, бу эса ишлаб чиқарилган электр энергияси умумий ҳажмининг тахминан 20 фоизини ташкил этади. Шунингдек, бу бутун мамлакат бўйлаб электр энергиясининг кўп узилишларига ҳам сабаб булмоқда, бу эса аҳолининг иқтисодий фаолияти ва фаровонлигига зарар етказади.\n«Ушбу трансформацион характерга эга бўлган янги лойиҳа ҳукуматга электроэнергетика тармоғини самарали ишлаши ва ривожланишига тўсқинлик қилаётган муаммоларни ҳал қилишда ёрдам беради. Лойиҳа "Ўзбекистон миллий электр тармоқлари" AЖни замонавий тижорат компаниясига айлантириш ва электр энергиясини узатиш тизимларини модернизация қилишни жадаллаштиради. Ушбу чора-тадбирлар электр энергиясининг 32 миллионга яқин истеъмолчига ишончли етказиб берилишини таъминлайди ва қайта тикланувчи энергия ишлаб чиқариш бўйича янги йирик лойиҳаларни электр тармоқларига улаш имконини беради», - деди Марко Мантованелли, Жаҳон банкининг Ўзбекистондаги ваколатхонаси раҳбари.\n"Ўзбекистон миллий электр тармоқлари" AЖнинг устувор инвестицияларини молиялаштириш орқали лойиҳа шунингдек, эскирган энергетика инфратузилмаларини модернизация қилишга ёрдам беради. Лойиҳа фаолияти, жумладан, Ўзбекистоннинг 11 та ҳудуларида 22 та эскирган юқори кучланишли подстанцияларни реконструкция қилиш, модернизация қилиш ва кенгайтиришни, шунингдек, 500 киловаттлик янги подстанцияни ва электр узатиш линияларини қуришни ўз ичига олади.\nЭлектр энергиясини узатиш тизимини мониторинг қилиш, бошқариш ва эксплутация қилиш жараёнларини такомиллаштириш мақсадида лойиҳа доирасида замонавий рақамли ва телекоммуникация технологиялари ва ечимлари жорий этилади. Уларга диспетчерлик назорати ва маълумотларни йиғиш учун янги дастурий-аппарат мажмуаси (СCAДA), шунингдек, "Ўзбекистон миллий электр тармоқлари" AЖ марказий ва ҳудудий диспетчерлик марказлари учун электр энергиясини бошқариш тизимини (ЭМС) яратиш киради. Лойиҳалаш доирасидаги чора-тадбирлар Совет Иттифоқидан бери ишлатиб келинаётган эскирган тизимларни янгилашга имкон беради.\nКомпаниянинг электроенергетика соҳасидаги стратегик ролини ҳисобга олган ҳолда, лойиҳа "Ўзбекистон миллий электр тармоқлари" AЖнинг операцион, молиявий ва тижорат жараёнларини ривожлантириш ва рақамлаштириш, шунингдек, институционал салоҳиятини кучайтириш орқали уни замонавий компанияга айланишини қўллаб-қувватлайди. Лойиҳа фаолияти режалаштириш жараёнларини, корпоратив бошқарувни ва қарорларни қабул қилиш тизимларни такомиллаштириш ҳамда киберхавфсизликни бошқариш тизимини такомиллаштиришни ўз ичига олади.\nЛойиҳа мамлакатнинг яшил энергия ишлаб чиқаришга ўтишини қўллаб-қувватлашга қаратилган бўлиб, бу хусусий сектор томонидан қайта тикланувчи манбалар асосида ишлаб чиқариладиган энергияни интеграциялаштириш учун электр тармоқларининг имкониятларини кенгайтириш орқали амалга оширилади. Лойиҳа доирасидаги чора-тадбирлар ҳукуматнинг электроэнергетика соҳасини декарбонизациялаш бўйича режаларини амалга оширишга ёрдам беради.\nЖумладан, лойиҳа 1500 мегаваттгача қайта тикланадиган манбаларни энергия тизимига интеграция қилишга ёрдам беради. Ушбу чора-тадбирлар атмосферага чиқариладиган карбонат ангидрид чиқиндиларининг янада камайишига олиб келади, шунингдек, қайта тикланувчи энергетика соҳасига қўшимча хусусий инвестицияларни жалб қилишга ёрдам беради.\nШунингдек, лойиҳа Ўзбекистонни Aфғонистон, Қозоғистон ва Тожикистон электроэнергетика тизимлари билан боғлайдиган инфратузилмаларини реконструкция қилиш ва кенгайтириш орқали Марказий Осиёда минтақавий энергия савдосини ривожлантиришга ёрдам беради.


Мактаб директорларининг оширилган маоши ўқувчиларнинг ОТМга киришига боғлиқ бўлади - 15.07.2020, Sputnik Ўзбекистон\nЎзбекистон президенти раислигидаги йиғилишда мактаб битирувчиларини ўқиш ва ишга жалб этиш масалалари муҳокама қилинди 15.07.2020, Sputnik Ўзбекистон\n10:14 15.07.2020 (янгиланди: 10:38 15.07.2020)\n© Sputnik / Evgeny Epanchintsev / Фотобанкка ўтишКонтрольная работа в школе\nЎзбекистон президенти раислигидаги йиғилишда мактаб битирувчиларини ўқиш ва ишга жалб этиш масалалари муҳокама қилинди\nТОШКЕНТ, 15 июл — Sputnik. Шавкат Мирзиёев ёшлар ва хотин-қизлар бандлигини ошириш, уларни даромад манбаи билан таъминлаш масалалари бўйича видеоселектор йиғилиши ўтказди.\nПрезидент матбуот хизмати хабарига кўра, ярим йилдан буён бутун дунё кучайтирилган карантин шароитида яшамоқда. Бу мураккаб даврда ҳамма давлатларда энг асосий муаммо аҳолининг эҳтиёжманд қатламларини қўллаб-қувватлаш, даромад билан таъминлаш бўлиб қолмоқда.\nМактабданоқ касбга ўқитиш тизими жорий этилиши белгиланди.\n“Навбатдаги ўқув йилидан бошлаб мактаб директори ва ўқитувчиларга ўқувчиларнинг олий таълимга кириши, касб эгаллаб, ўз ишини топиши даражасига қараб оширилган иш ҳақи тўланади”, - дейилган хабарда.\nЖорий йил охиригача маҳаллаларда 136 та касб-ҳунар ўқитиш маскани, қисқа муддатли касб-ҳунарга ўқитиш курсларини ташкил этиб, 31 та касб-ҳунарга ўқитиш марказларини жиҳозлаш бўйича топшириқ берилди.\nБу мақсадлар учун Инқирозга қарши курашиш жамғармасидан Бандликка кўмаклашиш жамғармасига 200 миллиард сўм ажратиш, ўқув курсларини, аввало, камбағаллик энг юқори бўлган маҳаллаларда ташкил этиш кераклиги таъкидланди.


ЎзА - Навоий вилояти ҳокими Тошкентда ёшлар билан учрашди\nНавоий вилояти ҳокими Тошкентда ёшлар билан учрашди\nНавоий вилояти ҳокими Қобул Турсунов Тошкент шаҳрида таҳсил олаётган навоийлик талаба-ёшлар билан учрашди.\nЎзбекистон ёшлар иттифоқи ва Навоий вилоят ҳокимлиги томонидан ташкил этилган ноодатий тадбирда таниқли тадбиркорлар, вилоятдан ташриф буюрган нуфузли инсонлар, фан ва маданият соҳасига улкан ҳисса қўшган навоийликлар ҳам иштирок этди.\nУчрашувда сенаторлар – Қувондиқ Санақулов, Ўзбекистон ёшлар иттифоқи марказий кенгаши раиси Алишер Саъдуллаев ва бошқалар бугунги кунда ёшларга қаратилган эътибор ва имкониятлар ҳақида гапирди.\nШиддат билан тараққий этаётган замонда инсон қалбини маърифатгина сақлаб қолиши, ана шу маърифат эгаси бўлиш учун талабаликнинг олтин даврларидан унумли фойдаланиб кўпроқ китоб ўқиш кераклиги таъкидланди.\n– Бизнинг ёшларимиз ўз фикрини эркин билдирадиган, тинимсиз изланиб ва ҳар қандай вазиятда ўз позициясига эга бўлиши керак, – деди Ўзбекистон ёшлар иттифоқи Навоий вилоят бўлими раиси Жамшид Хўжаев. – Бугунги тадбирни ноодатий ташкил этганимиздан мақсад ҳам ёшлар билан янада яқин бўлиш, улар ичига кириб бориш, керак бўлса улар билан бирга орзу қилишдир. Жамиятимизга ўзгача ёндашувга эга, салоҳияти баланд ва янгича фикрлайдиган ёшлар керак. Биз бу даврадан ана шундай ёшларимизни топамиз.\n– Пойтахтда вилоят ҳокими билан учрашиш, Ўзбекистон Қаҳрамони ва таниқли тадбиркорлар билан фикр алмашиш эндигина биринчи босқичда ўқийдиган талаба учун катта мадад, – деди Тошкент фармацевтика институти талабаси Жаҳонгир Файзуллаев. – Бу учрашув келгуси ўқиш ва ишларимизда муҳим аҳамият касб этади. Жонли мулоқот, замонамиз қаҳрамонлари билан бир даврада ўтириш менда уларга нисбатан ҳавас туйғусини уйғотди.\nУчрашув давомида ёшлар ўз қизиқишлари, орзу ва мақсадлари билан ўртоқлашди. Таниқли тадбиркор ва бизнес вакилларидан дўстона маслаҳат олди.\nЁшларга вилоят ҳокимининг эсдалик совғалари топширилди.\nДилобар Маматова, Оқил Ғуломов (сурат), ЎзА


00:00 / 29.03.2012 | eski savollar | 1103\nМени мусулмон қилиб яратган Аллоҳга ҳамдлар, Пайг'амбарим Муҳаммад С.А.Вга саловатлар бо'лсин! Аллоҳ сизнинг ҳам умрингизни узун ва барокатли, илмингизни бунданда зиёда қилсин! Бизларга ҳам шундай илм олиб, динимизга ҳизмат қилишликни насиб қилсин! Амин. Мен ёшлигимдан Андижонлик устозларимдан сабоқ олиб юрганман, алҳамдуллилаҳ Ҳанафи мазҳабидаман, ба'зи сабабларга ко'ра бошқа юртдаман (Россия). Бу ерга келганимдан кейин, о'зларини "салаф"лармиз деб номлаб олган инсонлар билан бахслашяпман. У инсонларни ба'зилари: "мазҳабда эмасмиз, Ҳанафи мазҳаби олимлари заиф ва то'қима ҳадисларни ко'п ишлатишган" деб. Ба'зи мисоллар келтиришяпти. Мен васвасага тушиб қоляпман. Илтимос менга маслаҳат беринг!Ассаламу алайкум.\n- Мен “Ихтилофлар, сабаблар, ечимлар” деган китоб чиқардим. Ундан ўшаларнинг фитнасига қандай жавоб бериш қўлдан келганича ёритилган. Ҳозир унинг русчаси ҳам тайёрланмоқда. Сиз улар билан ўзингизни авора қилманг. Мазкур китобни топиб ўқисангиз, ҳаммаси жойида бўлади, Аллоҳ таоло хоҳласа.\nАввало яратган Оллоҳ истасин !\nИжобат бўладиган дуо\nТасмиясиз Ихлос сурасини ўқиш\nДўзах унга харом қилинган инсонлар\nИнсон ўзини тақвадор ҳис қилса


Қудс газетаси шундай ёзади, Сурия ва Ироқда тўқнашувларнинг ўз авжига чиқиши ва Ол-Саъуднинг Яман мазлум халқига ҳужум қилиши каби минтақадаги тартибсизликлар охирги бир йил давомида дунё жамоатчилиги ва оммавий ахборот воситалари Баҳрайн бегуноҳ халқини бостиришда Ол-Халифа режимининг жиноятларини кам ёритишлари сабабига айланди.\nБошқа томондан табиийким, саъудияликлар Шайх Немирни шаҳодатга етказганлари ва халқаро ташкилотларнинг масъулиятсизликларидан кейин Ол-Халифа режимини мухолифларни бостириш учун бунга ўхшаган сиёсатлардан фойдаланиш учун тарғибот этишди. Аммо бу гал улар ўз мақсадларига эришмадилар. Юз берган охирги ҳодисалар бундай синовларда бир тан ва бир жон бўлиб ўз душманларини буй сундиришга мажбур этиш учун минтақа ва дунё мусулмонларига бир ибрат-намуна бўлиши лозим. Бу ўртада инсон ҳуқуқларини ҳимоят этувчи ва халқаро ташкилотлар ҳамда дунё жамоатчилиги ва оммавий ахборот воситаларининг диққат-эътиборини бу нуқтага жалб этиш махсус аҳамиятни касб этади.\nМардум Солори газетаси шундай ёзади, Туркия Исроил билан шундай бир пайтда музокара этишга кирганким, алоқаси минтақа мамлакатларининг аксарияти билан хиралашиб қолган. Туркиянинг ичкарисида ҳам кўп тортишувлар мавжуддир ва бу тортишувлар эса ушбу мамлакатда нотинчликларнинг келиб чиқиши сабабига айланган. Шунинг учун Эрдуғон ўзини минтақада ёлғиз ҳисс этмоқда ва шу сабабдан минтақада бир ҳомийни топиш учун ҳаракат қилмоқда. Шу мақсад билан Туркия президенти бир неча вақтдан бери Исроил билан ўз алоқаларини оддийлаштириш пайидадир. Бу шундай бир ҳолда бўлиб ўтмоқдаким, Туркиянинг инсонпарварлик кўмаклари ва инсон ҳуқуқларини ҳимоят этиш бўйича ташкилот ва Ғазза секторига кўмак етказувчи Мармара кемаси билан ёрдамларни кетмакет жўнатиш учун ишончли вакили ўзининг бир баённомасида келишувга келиш бўйича Анкара ва сионистик режимининг келишувини маҳкум этди ва ушбу сайъ-ҳаракатни қабул қилиб бўлмайдиган ҳаракат деб билди. Бу келишув сионистик режим учун катта фойда келтириши мумкин. Сионистик режим газ қувурларининг Туркия ер-ҳудудлари орқали ўтиши ушбу режимнинг бозорини ривож-равнақ бериши мумкин. Шунинг учун Туркия ўз манфаатларига эришиш учун ушбу режимга кўмак бермоқда ва кўп йиллардан бери минтақада нотинчликлар ва барқарорсизликларни келтириб чиқариш учун ҳаракат қилиб келмоқда. Ҳар иккала мамлакат фақат минтақадаги ўз манфаатларини уйлашади ва ҳақиқатан ҳам ушбу мамлакатларнинг ҳеч қайси бири Ғазза секторининг халқини уйламайди. Бу бирлашиш Ўрта Шарқ халқи учун ёмон оқибатларни келтириб чиқариши мумкин ва бу ўртада Туркия давлати катта хатоликка йўл қуйди ва у ҳам бўлса ўз мамлакатининг оммавий афкорини бу қарор бўйича назарини эътиборга олмади.\nХуросон газетаси шундай келтиради, Англияда ўтказилган ижтимоий сўров натижаларини эълон қилиниши замонидан бошлаб Европа Иттифоқида Британиянинг қолиши бўйича мухолифлар ва тарафдорларнинг фосиласи мунча ҳам кўп эмаслиги аниқ эди. Шу сабабдан табиий эдиким, уларнинг ўрталарида вужудга келган 4 фоизлик ихтилоф зудлик билан бар томоннинг бошқа томонга қарши аксуламал кўрсатиши сабабига айланди. Бугунги кунда уч миллион имзони ўзига қамраб олган илтимоснома достони Европа Иттифоқида қолиш тарафдорлари томонидан кўрсатилган биринчи намуна эди. Бундан ташқари бу сайъ-ҳаракат сиёсий ва ҳуқуқий турли сабаблар билан амалда татбиқ этилмайди. Ҳамда қандайдир ўзини сиёсий ҳалокатга етказиш саналади. Шуни назарга олиш лозимким, норозилик илтимосномани тақдим этиш лойиҳаси ҳар куни ўзини намоён этадиган кенг оқибатларнинг нишонаси саналади ва ҳатто айрим назоратчилар ушбу оқибатларни ҳарбий бир урушнинг молиявий харажотлари билан қиёслашади. Британияда ижтимоий сўровдан келиб чиққан ҳаяжон ва изтироблар ҳалигача давом этмоқда ва давлат ўзини ўз қуллари билан чуқур бир ботқоққа қарор берди. Агарчи яқин келажакда ва давлатнинг сиёсий ва молиявий катта харажотлари сабаби билан Европа Иттифоқига Англиянинг қайтиб қўшилиши учун янги зуҳур олган ҳаракатнинг шаклланаётгани назарга ташлансада, аммо ҳозирги вазъият ва ҳатто келаси бир йил давомида Англиянинг қайта Европа Иттифоқига қўшилишини тасаввур этиб бўлмайди.


Ўзбекистон ва Малайзия туризм бўйича ҳамкорликни муҳокама қилди – Газета.uz\nФото: Ўзбекистоннинг Малайзиядаги элчихонаси\nЎзбекистон ва Малайзия туризм бўйича ҳамкорликни муҳокама қилди\nЎзбекистон сайёҳлик компаниялари августда Малайзияга боради. Малайзия вакиллари эса октябрда Тошкент сайёҳлик ярмаркасида иштирок этади.\nLotinchada 4 июл 2018, 10:30 Иқтисодиёт\nЎзбекистоннинг Малайзиядаги элчихонаси туризм соҳасидаги ҳамкорликни ривожлантириш масалалари бўйича давра суҳбати ўтказди. Тадбирда Малайзия сайёҳлик компаниялари ва туристик операторлари уюшмаси (MATTA) ҳамда мазкур мамлакатдаги етакчи сайёҳлик агентликлари раҳбарлари иштирок этди, дея хабар қилди Ўзбекистоннинг Куала-Лумпурдаги элчихонаси.\nЭлчи Равшан Усмонов иштирокчиларни нафақат ислом, балки христиан ва буддизм дини вакилларини ҳам ўзига жалб қила оладиган ўзига хос колоритга эга тарихий ва маданий мерос объектлари билан таништирди.\n10 февраль куни Ўзбекистон Малайзия фуқаролари учун 30 кунгача визасиз тартибни жорий этди. Синов тариқасида ал-Ақсо масжидига (Фаластин) отланувчи зиёратчилар учун икки кун Ўзбекистонда бўлиш кўзда тутилган Куала-Лумпур — Тошкент — Тель-Авив йўналиши бўйича икки ҳафталик ҳамда уч кун Ўзбекистонда саёҳат қилиш кўзда тутилган Куала-Лумпур — Тошкент — Москва — Санкт-Петербург — Бухоро йўналиши бўйича лойиҳалар ишга туширилган.\nЎзбекистон ва Саудия Арабистони ўртасида очилиши режалаштирилаётган тўғридан-тўғри авиақатновлар малайзиялик зиёратчилар учун беш кун Ўзбекистонда бўлиш мўлжалланган Куала-Лумпур — Тошкент — Жидда йўналишини таклиф этиш имкониятига эга экани қайд этилди.\nАвгуст ойи бошида Ўзбекистон туристик компаниялари вакилларининг амалий учрашувлар ўтказиш учун Малайзияга ташрифи режалаштирилган. Сентябрда эса Ўзбекистон вакилларининг Малайзиядаги МАТТА FAIR 2018 халқаро ярмаркасида иштирок этиши кутилмоқда.\nЎз навбатида, Малайзия турагентликлари 3−5 октябрь кунларига белгиланган «Ипак йўлида туризм» Тошкент халқаро сайёҳлик ярмаркасида иштирок этишга тайёр эканликларини билдирди.


Сара уруғ мўл ҳосил гарови » Зарафшон Газетаси\nТажрибали ғаллакорлар юқори ҳосилга эришиш учун ўз вақтида ерга уруғ қадаш ва уни қиш бошлангунча тўлиқ ундириб олиш лозимлигини яхши билишади. Вилоятимиз ғаллакорлари бу йил 105 минг 730 гектар суғориладиган ва 49 минг гектар лалми майдонларда ғалла экиш ишларини жадал олиб бормоқда.\nБунинг учун 120 та сеялка ва 509 та дон экиш мосламаларидан фойдаланилмоқда.\n– Fалладан юқори ҳосил олишнинг биринчи шарти сара уруғлик, – дейди вилоят қишлоқ ва сув хўжалиги бошқармаси бош мутахассиси Акбар Норқўзиев. – Уруғнинг тоза, сифатли, тўқ мағиз ва юқори навли бўлиши катта хирмоннинг асосидир. Шунинг учун ғаллакор фермерларимизнинг аксарияти "Краснодар-99", "Таня","Гром", "Яксарт", "Туркистон", "Андижон-2", "Жасмина", "Юка" каби синовдан ўтган, ер ва иқлим шароитимизга мос серҳосил навларни экмоқда.\nУргут туманининг 1076 ғаллакор фермер хўжалиги 7790 гектар майдонда ғалла экишни режалаштирган.\n– Фермерларимиз асосан синалган уруғлар билан бирга "Юка" ва "Звезда" номли янги навларни ҳам синовдан ўтказишяпти, – дейди туман қишлоқ ва сув хўжалиги ғаллачилик бўлими бошлиғи Усмон Йўлдошев. – Чунки ўтган йили фермерларимиз "Юка" навини экиб, гектаридан 90 центнергача ҳосил олди. "Звезда" нави эса туманимизда биринчи бор синовдан ўтказиляпти. Экиш ишларига туманда 42 та ҳайдов трактори, 21 та сеялка, шунча отряд, 35 та экиш мосламаси жалб қилинди. Ҳозиргача экилган ғалла майдонларининг 2 минг гектардан кўпроғи суғорилди, 1,5 минг гектарида тўлиқ майса униб чиқди.\nХўжаликларда ҳам ғаллани тезроқ экиш, суғориш ишларини меъёрида ўтказиш учун тажрибали сувчилар жалб этилган. Чунки экиш вақтида доннинг ерга мослашиши кўп жиҳатдан суғоришнинг тўғри ўтказилишига боғлиқ.\n– Ўтган йили 12 гектар майдонга ғалланинг "Гром" навини экиб, гектаридан 60 центнердан ҳосил олгандик, – дейди "Раъно Файзуллаевна даласи" фермер хўжалиги бошлиғи Санжар Давронов. – Жорий йилда эса 12 гектар очиқ майдонга биринчи марта синов тариқасида "Звезда" навли уруғлик ғалла экяпмиз. Бунинг учун соҳа мутахассислари билан маслаҳатлашиб, тупроқ шароити, экиш технологияси ва ишлов бериш, суғориш меъёрларини ўргандик.\nМавсумга барчаси шай\nЭрта эккан, эрта ўради


Забур — диний манбаларга кўра, Довуд(ас)га. нозил бўлган илоҳий китоб. Библия "Қадимга аҳд" кисмининг бўлими. Юнон тилида "рсалом" ("псалом"), "псалтерион" ("псалтир"), қад. яҳудий тилида "таҳалим" деб аталган "Ҳазрати Довуднинг санола...\nЗайдийлар — шиаликда вужудга келган фирқа тарафдорлари. 8-а. ўрталарида пайдо бўлган. Араб халифалигида зиддиятлар кескинлашиб, гуруҳлар ўртасидаги кураш кучайган, умавийлар ҳокимияти инқирозга учраган даврда вужудга келган. Фирқа шиаларнинг 5-имоми Муҳаммад ал-Бокирнинг укаси Зайд ибн Али Зайн ал-О...\nЗакариё — (ас) - Қуръонда номи зикр қилинган пайғамбарлардан бири. З. (ас) Қуръонда 8 жойда зикр қилинган. 3. (ас)нинг насаби ҳақида Қуръонда бирон нарса дейилмаган. З. (ас) ёши улғайганда ҳам бефарзанд еди. Шу сабабли ўзларидан кейин "Бани Исроил" қабиласининг аҳволи не кечар екан, дея кў...\nЗакот — (араб - тозалаш, садақа бериш) - мол-мулк ва даромаддан бериладиган садақа, хайр-еҳсон. Исломнинг беш асосий талабларидан бири. Шариатга мувофиқ, муайян бойликка нисобга ега бўлган мусулмон 3. беради. Унинг микдори (85 гр. олтин микдоридаги маблаг). Мазкур маблаг кишининг ўзи ва қарамоғидаги...\nЗалолат — (араб. - адашиш, ҳақиқатдан юз ўгириш, гумроҳлик) - ҳақиқий еътиқоддан адашиш, юз ўгириш, айниш. Ҳидоятнинг қарама-қаршиси. Шарқ мутафаккирларининг таъкидлашларича, З. тўғри йўлдан чиқиб кетишдир. Бошқа гуруҳлар фикрича, З. мақсадга еришиш учун олиб борадиган нарсанинг йўқлигвдир. Тасаллал...\nЗамахшарий — Абул Қосим Маҳмуд ибн Умар ибн Муҳаммад (1075-1144) - тилшунос, шоир, муътазилийлар назариётчиси, фақиҳ. "Жоруллоҳ" - "Аллоҳнинг қўшниси", "Бутун дунёнинг устози", "Хоразм фахри" номлари билан улуғланган. Хоразмнинг Замахшар қишлоғида туғилган. От...\nЗамзам — Оби замзам- Макка ш.даги "Масжиди Ҳаром" саҳнидаги муқаддас булоқ. Каъба ёнида бўлиб, ҳоз. вақтда пастда -алоҳида ва махсус жойга ўтказилган сув жўмраклари орқали ичилади. Булоқ суви кенглиги бир қаричдан ортикроқ пўлат қувур орқали чиқади, ойнабанд хонада хизматчилар уни Масжидни...\nЗаразмий — Абул Ҳасан Али ибн Хужр ас-Саъдий ал-Марвазий аз-Заразмий (771-858) -муҳаддис, фақиҳ, адиб. Марв вилоятидаги Заразм қишлоғида туғилган. Ироқ ва Хижоздаги шаҳарлар бўйлаб кўп саёҳатлар қилган. Ундан таълим олиш учун ҳузурига турли мамлакатлардан олимлар келишган. Самъоний З.нинг 10 та усто...\nЗаҳабий — Абу Абдуллоҳ Шамсуддин Муҳаммад ибн Аҳмад (1274, Дамашқ -1348) -машҳур тарихчи ва муҳаддис. Дамашқ ва Қоҳира мадрасаларида таҳсил олган, сўнг Дамашқ мадрасасида мударрислик қилган. Ислом оламида тарих ва ҳадис алломаси сифатида шуҳрат қозонган. 12 жилдли "Тарих ал-Ислом" ("И...\nЗиёрат — (араб. - бирор ерга ёки шахс ҳузурига бориш) - муқаддас жойларга, мозор ва қабристонларга бориб, муайян расм-русумларни бажариб келиш. З маросими одатда қабр тепасида Қуръоннинг айрим суралари (айниқса Фотиҳа сураси)ни ўқиб, марҳум ҳаққига дуо қилиш, шунингдек хайр-еҳсон, садақа бериш кабил...


Lifestyle 16:38 / 22.04.2019 13690\nСоч инсоннинг кўрки. Ҳам гўзаллик ва соғломлик рамзи ҳисобланган тана аъзосини қандай парваришлаш, сержило қилиш барча учун қизиқ мавзу, чунки ҳаммамиз соч тўкилишидан қўрқамиз.\nХасталик ўз ортидан турли психологик зўриқишларни ҳам олиб келади. Сабаби, соч тўкилишини қарилик аломати, дея қабул қилиниши ҳам табиий. Жараён эркакларда 18 ёшдан кейин бошланади. Ёш улғайган сари соч ўсиши ҳам секинлашиб бораверади. 2019 йилги статистикага кўра, 40 фоиз эркак 35 ёшгача сезиларли равишда соч тўкилишини бошдан кечиради.\nАмерика дерматологлари академиясининг маълумотларига кўра, соч соғлом инсонда ҳам тўкилади. Бир кунда тахминан 50-100 тола соч тўкилиши нормал ҳолатдир. Бундан ортиғи касаллик ҳисобланади.\nСоч физиологияси ва морфологиясини дерматокосметологиянинг алоҳида соҳаси бўлмиш трихология ўрганади. Малакали трихолог Илҳом Раҳимов Kun.uz билан суҳбатда соч тўкилиши бўйича маълумот ва тавсияларини тақдим этди.\nЖаҳон соғлиқни сақлаш ташкилоти (ЖССТ) берган охирги маълумотларга кўра, дунё миқёсида 65 фоизи эркаклар ва 35 фоиз аёллар ушбу касалликнинг у ёки бу шакли билан касалланган.\nСоч тўкилишининг бир қанча турлари бор. Биринчиси физиологик соч тўкилиши. Бу жараён 55-65 ёшда кузатилувчи нормал ҳолат ҳисобланади. Эркакларда каллик кузатилса, аёлларда эса соч тўкилиши диффуз характерда бўлади ва каллик содир бўлмайди. Иккинчиси эрта соч тўкилиши бўлиб 18-22 ёшдан бошланади (бу энг кўп учрайдиган хили). Учинчиси себореяли соч тўкилиши. Охиргиси алопеция бўлиб,бунда сочларнинг патологик тўкилиши кузатилади. Натижада, соч ва тана терисидаги туклар қисман ва тўлиқ тўкилади.\nСоч тўкилишига қуйидагилар сабаб бўлади:\n- модда алмашинувининг бузилиши;\n- сурункали ички аъзолар касалликлари;\n- эндокрин касалликлар;\n- танқислик ҳолатлар (цинк, темир ва бошқа микроэлементлар);\n-дори-дармонларнинг салбий таъсири;\n- инфекцион касалликлар;\n- норационал овқатланиш.\nРаҳимовнинг айтишича, сочларни калга олдириш кейинчалик сочларни бақувват бўлишига ёрдам бермайди. Соч мустаҳкамлиги унинг пастки, яъни илдиз ёки пиёзчасида кузатиладиган ўзгаришларга боғлиқдир.\n«Эрта соч оқариши ҳам вақт ўтиб соч тўкилишига олиб келади деган фараз бор. Бу мутлақо нотўғри. Иккаласи ўзига хос ва бир-бирига боғлиқ бўлмаган ҳолатдир. Кўплаб беморлар махсус муолажалар ҳам соч тўкилишини тўхтатмаётганлигидан шикоят қилишади. Улар касаллик қайси даврда эканлигини билишмайди. Оқибатда самара сезилмайди. Шифокор билан маслаҳатлашган ҳолда ҳар бир босқичда ўзига хос даво усулларини қўллаш тавсия этилади» , — дейди трихолог шифокор.\nАйни пайтда даволашнинг энг самарали усули бу - беморнинг қонидан ажратилган, тромбоцитларга бой бўлган плазмани тери ичига юборищдир.\n«Плазмолифтинг натижасида тромбоцитларда сақловчи ўсиш фактори фибробластларни стимуляция қилиб, натижада коллаген, гиалурон кислотаси ва эластин ишлаб чиқишини кўпайтиради. Бу жараён ўз навбатида янги ҳужайраларни пайдо бўлишини, майда қон томирлар ўсишини ривожлантиради, натижада модда алмашинуви тикланади, маҳаллий иммунитет ошади, тери ҳужайраларида микроциркуляция ва метаболизм жараёни яхшиланади», — дея қайд этади шифокор.\nСоч тўкилишининг олдини олиш мумкинми?\nИстеъмол қилинаётган овқат витамин ва микроэлементлардан иборат бўлишига аҳамият бериш лозим. Нотўғри диета ҳам соч тўкилишига олиб келади.\n«Ясама сочлардан фойдаланиш тавсия этилмайди, чунки у терини нафас олишига халақит беради. Жамоат сув ҳавзаларида чўмилгандан сўнг сочларни махсус воситалар билан ювиш керак бўлади , чунки ювувчи воситалар соч остида йиғилган хлор ва туз моддалардан тозалайди. Шу билан биргаликда соч остидаги терини ҳимоя қилиб, соч илдизлари шикастланишини олдини олади», — дейди Илҳом Раҳимов .\nБиз сизга сочларингизнинг доимо кўркам бўлишини тилаймиз.\n11:00 / 22.05.2020 65965


“GM Uzbekistan” автомобиллари Ўзбекистонга қараганда чет элда арзонроқ - Anhor\nAnhor Все посты “GM Uzbekistan” автомобиллари Ўзбекистонга қараганда чет элда арзонроқ\n“GM Uzbekistan” автомобиллари Ўзбекистонга қараганда чет элда арзонроқ\nБелоруссияда “General Motors Uzbekistan” автомобиллари Ўзбекистонга қараганда арзонроқ сотилмоқда. Хусусан, “Matiz” автомобилининг нархи $6 800, “Nexia”ники эса $7 800 ни ташкил этади. TUT.by белорус портали тарқатган хабарга кўра, ушбу нархлар 2014 йилнинг 1-31 июль кунлари амалда бўладиган “Супернархлар” акцияси доирасида белгиланган. Бунда тўловлар ҳам белорус рублларида амалга оширилади.\nЎзбекистонда ушбу автомобиллар анча қиммат туради. Масалан, “Matiz” автомобили, агар миллий валютада тўланадиган бўлса, нархи 21 823 100 дан 22 795 720 сўмгача бўлади. Ўзбекистон МБнинг 11.07.2014 йилдаги курси бўйича долларга қайта ҳисобланганида бу шунга мос равишда $9 405 ва $9 825 ни ташкил этади. “Nexia”нинг нархи миллий валютада – 31 307 500 дан 35 750 830 сўмгача, долларда – $13 493 ва $15 410.\nЯъни “Matiz” автомобили ҳолатида нархлардаги фарқ деярли $3 000 ни ёки 30-40%ни такшил этади, “Nexia” ҳолатида эса умуман 2 баравар қимматга тушади. Бунда Ўзбекистонда яна навбатга туриш, автомобиль нархининг 85%ни тўлаш, кутиш ва фақат шундангина автомобилни олиш мумкин, баъзида ҳатто ранги учун ҳам қўшимча ҳақ тўлашга тўғри келади. Аксарият автомобиллар фақат АҚШ долларига сотилиши, харид шартномаси эса ҳамма вақт ҳам бўлавермаслиги ҳақида эса гапирмасаям бўлади.\nБелоруссиядаги сотувлар билан шуғулланувчи “UzDaewoo” автосалони сайтида улар “GM Uzbekistan”нинг расмий дилери экани кўрсатилган. Яъни ўзимизда чиқариладиган ўзимизнинг автомобилларимиз чет элда 2 баравар арзонга сотиляпти. Ўзбекистонда эса янги автомобиль сотиб олишга ҳаракат қилган одам кўплаб қийинчиликларга дуч келади. Шу боис минилган автомобилларни сотиб олишни афзал кўради. Бироқ минилган автомобиллар ҳам янгиларига қараганда анча қимматроқ.\nХусусан, минилган “Matiz” автомобилининг нархи июнь ойида 23 400 000 дан 27 000 000 сўмгача ($10 085 дан $11 637 гача)бўлган миқдорни ташкил этган. Эслатиб ўтамиз, Белоруссияда янги “Matiz” $6 800 туради. Нархдаги тафовут деярли 2 баравар эканини кўриб турибсиз.\nЎзбекистондаги ва чет элдаги нархлар орасида бундай катта фарқ нима билан боғлиқлиги, нега Ўзбекистонда ишлаб чиқарилган автомобиллар Ўзбекистон фуқаролари учун қимматроқ сотилиши – номаълум.\nМАС: асосий тушунчалар\nЭнди Тошкент трамвайлари ҳам автобуслар рангида бўлади (фото)


Байден Трампнинг импичменти бўйича ишни чўзмасликка чақирди\nХабар қилинишича, Байден Трампга нисбатан импичмент эълон қилинишидан ҳеч қачон хурсанд бўлмаган.\nАҚШ президенти Жо Байден сенатдаги кўпчиликни Доналд Трампнинг импичменти бўйича суд эшитувлари жараёнини чўзмасликка чақирди. Бу ҳақда The Hill нашри хабар бермоқда.\n"Президент Байденнинг собиқ президент Трамнинг бўлажак импичмент жараёнига нисбатан сенатдаги демократик партия етакчиларига мурожаати аниқ: жараён қисқа бўлсин, кун тартиби бузилишига йўл қўймаслик керак", - деб ёзади нашр.\nХабар қилинишича, Байден Трампга нисбатан импичмент эълон қилинишидан ҳеч қачон хурсанд бўлмаган. У сенатдаги суд эшитувлари янги маъмуриятга мансабдор шахсларни тайинлаш жараёнига халақит беришини доим англаб келган.\nВакиллар палатаси Трампга импичмент эълон қилишга 13 январда овоз берган. Трамп 6 январда ўз тарафдорларининг Капитолийга бостириб киришига олиб келган ғалаёнга ундашда айбланмоқда.\nАгар суд кўринишида ўтадиган сенатдаги жараён Трампга импичментни маъқулласа, унда собиқ президент янги муддатга президентликка номзодини қўйиш ва давлат лавозимларини эгаллаш имкониятидан маҳрум бўлади.


Шавкат Мирзиёев ва Ражаб Тоййиб Эрдўғон бир-бирини Рамазон ҳайити билан табриклади - Daryo\n19:46, 12.05.2021 12036\nЎзбекистон Президенти Шавкат Мирзиёев ва Туркия президенти Ражаб Тоййиб Эрдўғоннинг телефон орқали мулоқоти бўлиб ўтди.\nСуҳбат аввалида давлат раҳбарлари Рамазон ҳайити муносабати билан бир-бирларини самимий қутладилар. Ушбу муқаддас айёмнинг барча мусулмонлар учун алоҳида аҳамиятга эга эканини қайд этиб, биродар халқларимизга тинчлик-осойишталик, фаровонлик ва равнақ тилакларини изҳор қилдилар.\nПрезидентлар икки томонлама муносабатларнинг долзарб масалаларини батафсил муҳокама қилдилар. Коронавирус пандемияси билан боғлиқ мураккаб шароитда кўп қиррали ҳамкорлик изчил ривожланиб бораётгани таъкидланди.\nХусусан, турли даражаларда ўзаро алмашинув ва мулоқотлар фаоллашди. 2021 йил бошидан товар айирбошлаш 40 фоизга ортди, 164 та янги қўшма корхона ташкил этилди, ҳудудлар ўртасида ҳамкорлик йўлга қўйилмоқда. Самарқанд шаҳрида Туркия консуллиги ўз ишини бошлади. Таълим, кинематография ва спорт соҳаларида қўшма маданий-гуманитар дастурлар амалга оширилмоқда.\nДавлат раҳбарлари Стратегик ҳамкорлик кенгашининг иккинчи йиғилишини ўтказишга пухта тайёргарлик кўриш муҳим эканини қайд этдилар.\nШу мақсадда июнь ойида Тошкент шаҳрида Савдо-иқтисодий ҳамкорлик бўйича ҳукуматлараро комиссиянинг навбатдаги йиғилиши ҳамда бизнес-форум ўтказилади.\nБундан ташқари, саноат, энергетика, қишлоқ хўжалиги, инфратузилма, транспорт, туризм, соғлиқни сақлаш ва бошқа соҳаларда қўшма инвестиция лойиҳаларини амалга оширишнинг бориши кўриб чиқилди.\nТелефон мулоқоти чоғида етакчилар халқаро сиёсат масалалари юзасидан фикр алмашдилар.\nПрезидентлар Шарқий Қуддусдаги вазиятнинг кескин тус олиши муносабати билан чуқур хавотирда эканликларини билдирди. Фаластин–Исроил муаммоси халқаро ҳуқуқ нормаларига мувофиқ, Бирлашган Миллатлар Ташкилоти Хавфсизлик Кенгаши томонидан аввал қабул қилинган резолюциялар асосида тинч йўл билан ҳал этилиши лозимлиги қайд этилди.\nТуркий кенгаш, Иқтисодий ҳамкорлик ташкилоти, Ислом ҳамкорлик ташкилоти ва бошқа тузилмалар доирасидаги ҳамкорликка алоҳида эътибор қаратилди.\nБундан аввал Шавкат Мирзиёев Япония бош вазири Ёсихидэ Сугани Ўзбекистонга таклиф қилгани, Шавкат Мирзиёев ва Нурсултон Назарбоев бир-бирларини Рамазон ҳайити билан табриклагани ҳамда Шавкат Мирзиёев Қозон шаҳридаги мактабда содир бўлган фожиали воқеа муносабати билан Владимир Путинга ҳамдардлик билдиргани ҳақида хабар берилганди.\n15:11, 27.09.2021 145594\n20:55, 23.09.2021 99463\n08:02, 26.09.2021 76808\n12:13 Бугун 261\n12:00 Бугун 496\n11:59 Бугун 599\n11:45 Бугун 3046\n07:34, 17.10.2021 75003\n22:19, 17.10.2021 69916\n19:20, 17.10.2021 62105\n13:49, 16.10.2021 60081


Артём Семёнов: «Вir.uz тизимида бухгалтерлар учун бошқа ихтисосликлар бўйича аналоглар пайдо бўлса, маъқул бўлар эди» | NORMA.UZ\nТошкент ирригация ва қишлоқ хўжалигини механизациялаш муҳандислари институтини тугатгач, Артём Семёнов молия менежери бўлишга қарор қилди. У «ишлаб чиқариш бухгалтери» ихтисослиги бўйича bir.uz тизими дипломини олди ва мақсадига эришиш йўлида ҳаракатланишда давом этмоқда. Бугун уни саволга тутдик.\n– Артём, қандай қилиб бухгалтер бўлиб қолдингиз, ахир гидротехника иншоотлари муҳандиси ихтисослиги бўйича ўқигансиз-ку?\n– Мақсадим – ишлаб чиқариш корхонасининг молиявий директори бўлиш. Бухгалтерлик – бош мақсад йўлида босган қадамим. Ишлаб чиқариш жараёнларининг барча нозик жиҳатлари ва уларнинг бухгалтерия ҳисобини билмай туриб, яхши молиявий директор бўлишнинг иложи йўқ.\nТалабалик чоғимданоқ фаолият юритиш учун янги йўналиш излашга қарор қилганман. Ўшанда амалиётни ўташ ва пул ишлаб топиш учун лойиҳа институтига ишга жойлашганман. Бироқ муҳандислик иши менда қизиқиш уйғотмаётганини тез англаб етганман.\nАлбатта, олий ўқув юртини тамомладим, бироқ ўзим учун қизиқарли иш излай бошладим, резюме тарқатдим. Шу тариқа «Artel» компаниясининг маиший техника ишлаб чиқаришида бухгалтер бўлиб ишлай бошладим.\n– Вir.uz тизими ҳақида қаердан эшитдингиз, нима учун унда шуғуллана бошладингиз?\n– Бош бухгалтеримизнинг тавсияси ва танлаган касбим асосларини чуқурроқ билиш истаги бунга туртки бўлди.\n– Ишлаб чиқариш бухгалтери дипломини қўлга киритдингиз, буёғига нима қилмоқчисиз?..\n– Ишдан бўш вақтда бошқарув ва молия ҳисобини чуқур ўрганаяпман.\n– Вir.uz тизимида шуғулланмаяпсизми?\n– Йўқ, сабаби ушбу ресурсдан ўзимга керак бўлган ҳамма нарсани олиб бўлдим. Вir.uz тизимида бўлганидек, бошқарув ва молия ҳисоби, молиявий менежмент соҳасида профессионал ривожланиш учун зарур бўлган бошқа фанлар бўйича ҳам таълим берувчи сайтлар пайдо бўлса, маъқул иш бўларди. Бухгалтерлар учун ресурс бор экан, нима учун молиявий директорларни тайёрлаш учун унинг аналогини яратмаслик керак? Бу улкан мақсадларни олдига қўйган бошловчи мутахассисларга ёрдам берган бўларди.\n– Умуман олганда порталимиз ва уни яратиш ғоясига қандай баҳо берасиз?\n– Ажойиб ресурс. Бошқа талабгир фанлар ва касблар мисолида ҳам ушбу ғоя рўёбга чиқарилишини истардим. Зеро bir.uz тизими ишдан бўш вақтда билим олиш имконини бериши билан кўпчиликка маъқул келади. Боз устига, у ҳар жиҳатдан юксак даражада, ўз ишининг устасидан сабоқ олаётгандек бўласиз.\nТаҳририятдан. «Norma» Марказий банк, Савдо-саноат палатаси ва Халқаро молия корпорацияси томонидан ташкил этилган молиявий саводхонлик лойиҳасида иштирок этмоқда. Дастлабки натижа – тадбиркорлар учун direktor.uz сайтидаги бепул онлайн-курс. Уни бошқарув ҳисобига кириш деб аташ мумкин. Артём Семёнов тизимда рўйхатдан ўтиб, таълим олаётган 2,5 минг нафар киши қаторига қўшилиши мумкин.


Ироқнинг Туз-Хурмато шаҳрида болалар ўйин майдончасида рўй берган портлашда икки киши ҳалок бўлди, 13 бола жароҳатланди.\n13 май 2021, Тошкент вақти: 07:38\nПолициянинг билдиришича, худкуш бомбани ширинликлар қутисига жойлаб, ҳайитни нишонлаётган болаларга яқинлашган ва портловчи мосламани ишга туширган. Портлашда бир болакай ва унинг отаси ҳалок бўлган.\nБироз аввал АҚШнинг Ироқдаги қўшинлари қўмондонлиги мамлакат шимолида ҳаво ҳужумида 19 жангари ҳамда тинч аҳоли вакилларидан 15 киши, жумладан, аёллар ва болалар ҳалок бўлганини маълум қилган эди.\nАҚШ армияси матбуот вакили майор Брэд Лэйтон ҳужумда тинч аҳоли ҳалок бўлганидан афсус билдирди. Америка ҳарбийлари жангарилар атайин аёллар ва болалардан қалқон сифатида фойдаланиб, улар ҳаётини хавф остига қўйганини таъкидлади.


Мирзиёев раҳбарларнинг инвестиция ортидан хорижга қилган самарасиз ташрифларини танқид қилди — ИА «Фергана» — мобильная версия\nМирзиёев раҳбарларнинг инвестиция ортидан хорижга қилган самарасиз ташрифларини танқид қилди\nШавкат Мирзиёев 14 август мажлисида. Ўзбекистон президенти матбуот хизмати фотоси\nЎзбекистон президенти Шавкат Мирзиёев 2018 йили хориждан тўғридан-тўғри $5,8 млрд миқдорида инвестиция жалб этишни талаб қиларкан, бешта вилоят ҳокимлиги раҳбарларининг хорижга инвестиция борасида самарасиз ташрифлар уюштирганини танқид қилди. Мамлакат иқтисодиётига тўғридан-тўғри инвестицияларни жалб этиш масалаларига бағишланган видеоселектор мажлиси 14 август куни бўлиб ўтди.\nҲукумат, давлат органлари, вилоят ҳокимлиги вакиллари ва дипломатлар иштирокида ўтказилган мажлисда Фарғона, Андижон, Наманган, Хоразм вилоятлари ҳокимлиги ва Қорақалпоғистон Республика раҳбариятининг хориж сафарларида қурилиш материалларини ишлаб чиқариш, текстиль саноати ва мева-сабзавотларни қайта ишлаш билан боғлиқ лойиҳалар билангина чекланиб, фармацевтика, электроника, машинасозлик соҳаларида шартномалар тузмагани танқид қилинди.\nШунингдек, мажлисда кўпчилик делегация аъзоларининг мақсадли дастури бўлмагани, чет элликларга ҳудуднинг иқтисодий салоҳияти бўйича аниқ маълумотлар бермагани, айрим келишувлар қоғозда қолиб кетаётгани кўрсатиб ўтилди. Масалан, Бельгияга сафар уюштирган Наманган вилояти делегацияси Норин туманида 200 бош қорамолга мўлжалланган чорвачилик комплексини ташкил этиш бўйича 3 миллион долларлик лойиҳа келишувини имзолаган. Бироқ, орадан 5 ой вақт ўтганига қарамасдан уни амалга ошириш бўйича амалий ишлар бошланмаган.\nШу боис Инвестициялар бўйича давлат қўмитаси ва Ташқи ишлар вазирлигига маҳаллий делегацияларнинг хорижий мамлакатларга хизмат сафарлари олдидан ташрифнинг мақсади, таклиф этилаётган лойиҳалар ва кутилаётган амалий натижалар бўйича тақдимот ўтказиши тартибини жорий этиш вазифаси қўйилди.\nМажлисда инвестиция лойиҳаларини тақсимлаш масаласи кўрилди. Ушбу вазифаларни назорат қилишга нафақат Инвестиция бўйича давлат қўмитаси ва соҳавий идоралар, балки ҳукумат ва президент маслаҳатчилари ҳам масъул деб топилди. Масалан, Бош вазир инвестицияларни жалб қилиш бўйича 114 та лойиҳани, унинг биринчи ўринбосари 18 та лойиҳани назорат қилади.\nЛойиҳаларни амалга оширишга масъул ҳар бир раҳбар шу бўйича жадвал тайёрлаб, ҳар ҳафта ҳудудга чиқиши, лойиҳа ташаббускорлари билан гаплашиб, муаммоси бўлса, зудлик билан ҳал этиши, лойиҳаларни доимий равишда мониторинг қилиб бориши зарурлиги таъкидланди. Инвестициялар бўйича давлат қўмитасига Ахборот технологиялари ва коммуникацияларини ривожлантириш вазирлиги билан биргаликда лойиҳалар мониторинги бўйича автоматлаштирилган тизимни жорий этиш вазифаси қўйилди. Жиззах вилоятида халқаро инвестиция форуми ва Товар ишлаб чиқарувчилар миллий кўргазмасини ўтказиш режалаштирилган.\nПрезидент сайтида тўғридан-тўғри хориж инвестициялари иштирокида $64 млрд доллар қийматига эга 849 та лойиҳа рўйхати шакллантирилгани тўғрисида сўз юритилади. Июнь ойида ўтказилган мажлисда Мирзиёев $17 млрд миқдорга эга 182 та лойиҳани амалга ошириш бўйича дастлабки битимлар тузилгани, лекин уларни амалга ошириш учун бизнес режалар тузилиши, техник ва иқтисодий ҳужжатлар тайёрлаш зарурлигини айтиб ўтганди. Лойиҳалар керакли ҳужжатлар билан асосланмагани ҳолатини президент илк бор танқид қилаётгани йўқ. У июль мажлисида “олдин маблағни оламиз, кейин нима бўлса бўлар” каби ёндашувларни кескин танқид қилганди.\n2018 йилнинг биринчи кварталидаги асосий инвестор - АҚШ бўлди ва унинг Ўзбекистонга киритган сармояси умумий миқдорнинг 28 фоизини ташкил этди. Америкаликлар нефть, кимё, энергетика, фармацевтика, соғлиқни сақлаш тизими, қишлоқ хўжалиги, машинасозлик ва фуқаролар авиацияси соҳаларини ривожлантиришга сармоя киритдилар. Сармоя киритиш бўйича иккичи ўринни Хитой ва Буюк Британия (10%), учинчи ўринни Британия Виргин ороллари (8%), тўртинчи ўринни – БАА ва Россия (6%), бешинчи ўринни Туркия (5%) эгаллаган. Жаҳон банки май ойида Ўзбекистонда энергияни тежаш, мева-сабзавотни қайта ишлаш ва тезкор тиббий ёрдам хизмати соҳаларини ривожлантириш учун 940 млн доллар ажратди.


Тошкентдаги 24 та маҳаллада чиқиндиларни йиғиш бўйича янги тизим жорий этилади Жамият 12:29 1079\nАввалроқ “Тошкент шаҳрида маиший ва қурилиш чиқиндилари билан боғлиқ ишларни амалга оширишни такомиллаштириш чора-тадбирлари тўғрисида”ги Президент қарори қабул қилинганди. Жорий йилда саралаган ҳолда тўплаш Тошкент шаҳрининг ҳар бир туманидаги иккита – жами 24 та маҳаллада жорий этилади. Тошкент шаҳар ҳокимлиги Ахборот хизматига кўра, ушбу маҳаллалар аҳолисига рангли пакетлар берилади. Сариқ пакетлар – қайта ишланадиган чиқиндилар (қоғоз ва пластик), яшил пакетлар – органик чиқиндилар (озиқ-овқат қолдиқлари, барглар, ўтлар), кулранг пакетлар эса қайта ишланмайдиган чиқиндилар (оёқ кийимлари, салфеткалар, памперслар) учун мўлжалланган.\nЧиқиндиларни олиб кетиш учун ҳафтасига икки маротаба рангли яшил ва кулранг-сариқ стикерларли машиналар келади (ёзда кўпроқ келади). Ушбу мақсадда “Махсустранс” ОТТБ грант маблағлари ҳисобидан 59 та янги махсус машиналарини харид қилди ва уларга ҳозирги кунда стикерлар ёпиштирилмоқда. Саралаган ҳолда чиқиндиларни йиғишни рағбатлантириш учун оилаларга ҚМЧни олиб чиқиш учун тўлов тарифи пасайтирилади.Тажриба учун танланган маҳаллалар аҳолисига ҚМЧни саралаш зарурияти ҳақидаги ахборотни етказиш тадбирлари кўриб чиқилмоқда. Мактаблар ва маҳалла қўмиталарида мувофиқ мавзудаги маърузалар, қизиқарли дарслар, концертлар ва кичик ҳашарлар ташкил этилиши кутилмоқда.


Ўзбекистонда педагоглар фаолиятига аралашганлик учун жарима белгиланди\n10:15 22.07.2020 (Янгиланган 10:17 22.07.2020)\n"Ўзбекистон Республикасининг айрим қонун ҳужжатларига ўзгартиш ва қўшимчалар киритиш тўғрисида" Қонун президент томонидан имзоланди.\nТОШКЕНТ, 22 июл - Sputnik. Ўзбекистон президенти имзолаган қонунга мувофиқ, эндиликда ўқитувчилар фаолиятига аралашганлик учун жавобгарлик белгиланади, деб хабар қилинди Адлия вазирлиги телеграм каналида.\nЎқитувчилар қоғозбозлик ишларидан озод қилинди\nҚонун билан қатор қонунлар ва кодексларга тегишли ўзгартиш ва қўшимчалар киритилди. Хусусан, "Маъмурий жавобгарлик тўғрисида"ги кодекс 197⁵ - модда билан тўлдирилди.\nБундай ҳуқуқбузарлик учун:\n- фуқароларга базавий ҳисоблаш миқдорининг (БҲМнинг) 5 бараваридан 7 бараваригача (1 млн 115 минг сўмдан 1 млн 561 минг сўмгача);\n- мансабдор шахсларга эса БҲМнинг 7 бараваридан 10 бараваригача миқдорида (1 млн 561 минг сўмдан 2 млн 230 минг сўмгача) жарима қўлланилади.\nШундай ҳуқуқбузарлик маъмурий жазо қўлланилганидан кейин бир йил давомида такроран содир этилса:\n- фуқароларга БҲМнинг 7 бараваридан 10 бараваригача (1 млн 561 минг сўмдан 2 млн 230 минг сўмгача);\n- мансабдор шахсларга эса БҲМнинг 10 бараваридан 15 бараваригача миқдорида (2 млн 230 минг сўмдан 3 млн 345 минг сўмгача) жарима қўлланиши мумкин.


Илк марта ташкил этилган Ўзбекистон Лига Кубогида финал ўйини якунланди.\nФинал учрашувида Тошкентнинг «Пахтакор» клуби Олмалиқнинг ОКМК жамоасини қабул қилди ва 6:2 ҳисобида ғалаба қозониб кубокни қўлга киритди. Драган Черан ва Достон Ҳамдамов иккитадан, Игорь Сергеев ва Ҳожиакбар Алижонов биттадан гол уришди.\nШу тариқа «Пахтакор» мавсумдаги учинчи совринини қўлга киритди. Шота Арвеладзе жамоаси бунчага Ўзбекистон чемпионати ва мамлакат кубогини ҳам қўлга киритганди.\n«ПАХТАКОР» — ОКМК 6:2\nГоллар: Сергеев (5), Черан (42, 67), Ҳамдамов (50, 55), Алижонов (78) — Умаров (64), Тошматов (86).\n«Пахтакор»: Санжар Қувватов, Ҳожиакбар Алижонов, Шерзод Аъзамов, Егор Кримец (Марко Симич, 58), Фаррух Сайфиев, Сардор Собирхўжаев, Ҳумоюн Эминов, Достон Ҳамдамов (Шохруҳ Маҳмудҳожиев, 78), Драган Черан, Жалолиддин Машарипов, Игорь Сергеев.\nОКМК: Суҳроб Султонов, Акмал Шораҳмедов, Игорь Зонич, Бобур Йўлдошев (Расул Йўлдошев, 63), Сардор Раҳмонов, Мирғиёс Сулаймонов, Эркин Бойдуллаев, Жасур Умаров, Зоҳир Пиримов, Элгужа Григалашвили (Мурод Тошматов, 58), Зафар Полвонов (Жасур Ҳакимов, 78).\nОлмалиқ кон-металлургия комбинатида экспорт кўрсаткичлари юксалмоқда